Glossarju ta’ termini u abbrevjazzjonijiet

Il-Bord għall-Valutazzjoni tal-Impatt : Entità marbuta mas-Segretarjat-Ġenerali tal-Kummissjoni li tivvaluta l-kwalità ta’ kull rapport ta’ valutazzjoni tal-impatt u tippubblika l-opinjoni tagħha dwaru. Il-Bord jikkonsisti minn erba’ diretturi ta’ DĠ’s differenti u d-deputat Segretarju-Ġenerali tal-Kummissjoni.

Diretturi u Esperti għal Regolamentazzjoni Aħjar : Grupp ta’ esperti magħmul minn uffiċjali li għandhom ir-responsabbiltà ta’ Regolamentazzjoni Aħjar fl-Istati Membri tal-UE u f’pajjiżi Ewropej oħra. Il-grupp tad-Diretturi u Esperti għal Regolamentazzjoni Aħjar jiltaqa’ darbtejn fis-sena u huwa ppresedut mid-delegazzjoni tal-presidenza tal-Kunsill li jmiss. Il-mandat ta’ dan il-grupp huwa li jiskambja ideat u jiżviluppa aktar l-inizjattivi eżistenti tal-UE u tal-Istati Membri tagħha biex titnaqqas il-burokrazija u titjieb il-leġiżlazzjoni.

Il-Grupp Mandelkern : Grupp konsultattiv ta’ livell għoli li kien jikkonsisti minn esperti regolatorji mill-Istati Membri u l-Kummissjoni Ewropea. Dan il-grupp twaqqaf mill-Ministri għall-Amministrazzjoni Pubblika tal-Istati Membri f’Novembru 2000 u kien ippresedut mill-Franċiż Dieudonné Mandelkern, li kien Membru tal-Conseil d'Etat. Fost proposti oħrajn, fl-2001 il-grupp irrakkomanda li l-Kummissjoni għandha tiżvilupppa għodda għall-valutazzjoni tal-impatti soċjali, ekonomiċi u ambjentali ta’ leġiżlazzjoni proposta.

Il-Grupp ta’ Ħidma tal-Kunsill (GĦ) : Grupp ta’ Ħidma fil-Kunsill tal-Ministri speċjalizzat f’qasam ta’ politika partikolari u li jikkonsisti minn delegazzjonijiet tal-Istati Membri kollha. Dan iħejji l-atti legali li għandhom jiġu adottati mill-Kunsill tal-Ministri relevanti.

Il-Grupp ta’ Livell Għoli ta’ Partijiet Interessati Indipendenti dwar il-Piżijiet Amministrattivi ("Il-Grupp Stoiber") : Dan il-grupp jagħti parir lill-Kummissjoni fir-rigward tal-Programm ta' Azzjoni għat-Tnaqqis tal-Piż Amministrattiv. Dr. Edmund Stoiber, l-eks Prim Ministru tal-Bavarja, huwa l-President ta’ dan il-grupp. Il-membri l-oħra jirrappreżentaw organizzazzjonijiet ta’ partijiet interessati importanti. Il-mandat tiegħu jiskadi fl-2010.

Kodeċiżjoni : Skont il-proċedura tal-kodeċiżjoni, il-Kunsill jaqsam il-poter leġiżlattiv mal-Parlament Ewropew. Madankollu, iż-żewġ istituzzjonijiet jistgħu jaġixxu biss fuq proposta tal-Kummissjoni (li għandha d-dritt esklussiv tal-inizjattiva).

Komitoloġija : Sistema ta’ kumitati li tissorvelja l-atti delegati implimentati mill-Kummissjoni Ewropea. Il-kumitati huma magħmula minn rappreżentanti tal-Istati Membri u għandhom il-mandat li jirregolaw ċerti aspetti ddelegati tal-leġiżlazzjoni sekondarja adotatta mill-Kunsill u, fil-każ li tkun tapplika l-kodeċiżjoni, il-Parlament Ewropew. Il-Kummissjoni tippresiedi dawn il-laqgħat u tipprovdi s-segretarjat.

Loġika ta' intervent : Il-loġika ta’ intervent hija r-rabta kunċettwali bejn il-kontributi ta’ intervent u l-produzzjoni tal-prodotti tagħha u, b’riżultat ta’ dan, l-impatt tiegħu f’termini ta’ riżultati u eżiti.

MEP : Membru tal-Parlament Ewropew.

Mudell tal-Ispejjeż Standard : Metodu għall-valutazzjoni tal-ispejjeż li jiġġarrbu għas-sodisfar tal-obbligi tal-informazzjoni li jonħolqu mil-leġiżlazzjoni. Dan jikkalkula l-ispiża abbażi tal-ispiża medja għal kull unità tal-attività amministrattiva meħtieġa mmultiplikata bil-għadd totali tal-attivitajiet imwettqa kull sena.

Piż amministrattiv : L-ispejjeż tal-amministrazzjoni u tal-informazzjoni li jġarrbu n-negozji biex jikkonformaw mal-obbligi legali.

Pjan ta’ direzzjoni : Dokument qasir li jagħti l-ewwel deskrizzjoni ta’ inizjattiva ppjanata tal-Kummissjoni, inkluża indikazzjoni tal-oqsma prinċipali li għandhom jiġu vvalutati fil-VI u l-ippjanar tal-ħidma tal-VI. Dawn il-pjanijiet ta’ direzzjoni għandhom żewġ funzjonijiet: jipprovdu skeda taż-żmien stmata għall-proposta u jiddeskrivu kif il-valutazzjoni tal-impatt se titmexxa ’l quddiem. Pjanijiet ta’ direzzjoni jiġu ppubblikati meta l-Programm Leġiżlattiv u ta’ Ħidma tal-Kummissjoni (CLWP) jiġi adottat.

Il-Programm Leġiżlattiv u ta’ Ħidma tal-Kummissjoni (PLĦK) : F’dan id-dokument, li jiġi ppubblikat f’Novembru ta’ kull sena, il-Kummissjoni tippreżenta l-inizjattivi leġiżlattivi u oħrajn tagħha ppjanati għas-sena ta’ wara. Is-CLWP ma fihx l-inizjattivi kollha li għandhom jitressqu f’sena partikolari, iżda jidentifika inizjattivi ta’ politika ta’ importanza kbira. B’hekk iqiegħed f’operazzjoni l-prijoritajiet u l-inizjattivi politiċi speċifikati fl-Istrateġija Annwali ta’ Politika.

Rapporteur : Terminu li jintuża fil-Parlament Ewropew biex jiddeskrivi l-Membru/Membri tal-Parlament Ewropew li għandu(hom) ir-responsabbiltà ta’ proposta jew rapport partikolari. Il-Membri tal-Parlament Ewropew li għandhom ir-responsabbiltà ta’ proposta li tappartjeni għal gruppi ta’ politika oħra differenti mill-grupp tar-rapporteur uffiċjali tal-Parlament Ewropew inkarigat bl-istess proposta jissejħu shadow-rapporteurs.

L-Istrateġija Annwali ta’ Politika : L-Istrateġija Annwali ta’ Politika tal-Kummissjoni tistabbilixxi, fi stadju bikri fis-sena n-1, prijoritajiet politiċi u inizjattivi ewlenin għas-sena n. Fl-istess ħin talloka r-riżorsi finanzjarji u umani korrispondenti għal dawn l-inizjattivi ta’ prijorità. Isservi bħala bażi għal skambju politiku ta’ opinjonijiet mal-Parlament Ewropew u mal-Kunsill dwar il-programm tal-Kummissjoni.

Traspożizzjoni : Fil-liġi tal-Unjoni Ewropea, il-proċess li permezz tiegħu l-Istati Membri jdaħħlu fis-seħħ Direttiva tal-UE fil-liġi nazzjonali billi jadottaw il-leġiżlazzjoni ta’ implimentazzjoni xierqa.

VI : Valutazzjoni tal-Impatt.

Sommarju Eżekuttiv

I. Il-VI tikkostitwixxi wieħed mis-sisien fundamentali tal-politika tal-Kummissjoni ta’ Regolamentazzjoni Aħjar għat-titjib u s-simplifikar ta’ leġiżlazzjoni ġdida kif ukoll dik eżistenti. L-għan tagħha huwa li tikkontribwixxi għall-proċessi tat-teħid tad-deċiżjonijiet billi sistematikament tiġbor u tanalizza informazzjoni dwar interventi ppjanati u tivvaluta l-impatt probabbli tagħhom. Dan għandu jipprovdi bażi għall-entitajiet involuti fit-teħid tad-deċiżjonijiet leġiżlattivi biex jiddeċiedu dwar il-mod l-aktar xieraq kif għandha tiġi indirizzata l-problema identifikata.

II. Il-verifika analizzat jekk il-valutazzjonijiet tal-impatt kinux ta’ appoġġ għat-teħid tad-deċiżjonijiet fl-istituzzjonijiet tal-UE. B’mod partikolari, hija analizzat il-punt safejn

- il-valutazzjonijiet tal-impatt tħejjew mill-Kummissjoni waqt il-formulazzjoni tal-proposti tagħha u safejn il-Parlament Ewropew u l-Kunsill ikkonsultawhom matul il-proċess leġiżlattiv;

- il-proċeduri tal-Kummissjoni għall-valutazzjoni tal-impatt kienu ta’ appoġġ xieraq għall-iżvilupp tal-Kummissjoni tal-inizjattivi tagħha; u

- safejn kien xieraq il-kontenut tar-rapporti tal-valutazzjoni tal-impatt tal-Kummissjoni u kemm kienet twassal il-preżentazzjoni tas-sejbiet biex dawn jitqiesu fit-teħid tad-deċiżjonijiet.

III. Il-perjodu eżaminat kien l-2003-2008 u l-verifika kienet tinvolvi inter alia tqabbil fil-livell internazzjonali tas-sistemi ta’ valutazzjoni tal-impatt, analiżi ta’ kampjun ta’ valutazzjonijiet tal-impatt tal-Kummissjoni, intervisti u stħarriġ ma’ nies involuti fit-twettiq, fir-reviżjoni u fl-użu tal-valutazzjonijiet tal-impatt tal-Kummissjoni, kemm fi ħdan kif ukoll barra l-Kummissjoni. Ir-riżultati ġew eżaminati mqabbla mal-ftehimiet interistituzzjonali rilevanti, il-linji gwida tal-Kummissjoni u sett ta’ prassi tajba osservati fid-dokumenti ta’ politika u stabbiliti mill-OECD. Matul il-verifika, gruppi ta’ esperti taw konsulenza u appoġġaw il-ħidma tal-verifika.

IV. Regolamentazzjoni Aħjar hija responsabbiltà tal-istituzzjonijiet kollha tal-UE li huma involuti fil-proċess leġiżlattiv. Meta wieħed iqis kollox, partikolarment f’dawn l-aħħar snin, il-verifika wriet li l-valutazzjoni tal-impatt kienet effettiva bħala appoġġ għat-teħid tad-deċiżjonijiet fi ħdan l-istituzzjonijiet tal-UE. B’mod partikolari, instab li l-Kummissjoni kienet daħħlet sistema komprensiva ta’ valutazzjoni tal-impatt sa mill-2002. Il-valutazzjoni tal-impatt saret parti integrali mill-iżvilupp ta’ politika tal-Kummissjoni u ntużat mill-Kummissjoni għat-tfassil aħjar tal-inizjattivi tagħha. Il-valutazzjonijiet tal-impatt tal-Kummissjoni huma trażmessi b’mod sistematiku lill-Parlament Ewropew u lill-Kunsill biex jappoġġaw it-teħid tad-deċiżjonijiet leġiżlattivi u l-utenti fiż-żewġ istituzzjonijiet isibuhom ta’ għajnuna meta jikkunsidraw il-proposti tal-Kummissjoni. Madankollu, il-valutazzjonijiet tal-impatt tal-Kummissjoni ma ġewx aġġornati waqt li kienet għaddejja l-proċedura leġiżlattiva u l-Parlament Ewropew u l-Kunsill rarament kienu jwettqu valutazzjonijiet tal-impatt fuq l-emendi tagħhom stess.

V. Il-verifika identifikat oqsma li jeħtieġu t-titjib fir-rigward tal-proċeduri tal-valutazzoni tal-impatt segwiti mill-Kummissjoni u fil-kontenut u l-preżentazzjoni tar-rapporti tal-valutazzjoni tal-impatt:

i) Il-Kummissjoni ma ppubblikatx ħarsa inġenerali komprensiva dwar l-inizjattivi leġiżlattivi barra l-Programm Leġiżlattiv u ta’ Ħidma tal-Kummissjoni (CLWP) magħżulin biex issirilhom valutazzjoni tal-impatt u lanqas ma spjegat għaliex intgħażlu ċerti inizjattivi aktar milli oħrajn. Il-konsultazzjoni mal-partijiet interessati ntużat fuq firxa wiesgħa bħala kontribut inizjali imma ma twettqitx fuq abbozzi ta’ rapporti tal-VI. Ġie nnotat titjib reċenti fil-kontroll ta’ kwalità interna tal-Kummissjoni fuq il-ħidma ta’ valutazzjoni tal-impatt, iżda l-puntwalità tal-intervent tal-Bord għall-Valutazzjoni tal-Impatt (BVI) fiha lok għal titjib; u

ii) Ir-rapporti ta’ valutazzjoni tal-impatt tal-Kummissjoni b’mod ġenerali pprovdew deskrizzjoni soda tal-problema inkwistjoni u speċifikaw l-għanijiet segwiti. Instab li dawn u sezzjonijiet oħra mandatorji ta’ rapporti ta’ valutazzjoni tal-impatt jikkonformaw mal-linji gwida tal-Kummissjoni. Madankollu, ir-riżultati u l-messaġġi prinċipali tar-rapporti tal-VI mhux dejjem jinġabru faċilment u t-tqabbil tal-impatti tal-għażliet ta’ politika differenti ppreżentati f’rapport tal-VI ikun impossibbli kultant. Problemi dwar il-kwantifikazzjoni u l-valorizzazzjoni tal-impatti ġejjin min-nuqqas ta’ disponibbiltà ta’ data. Fl-aħħar nett, instab li l-implimentazzjoni u l-ispejjeż ta’ infurzar u l-piż amministrattiv potenzjali tal-leġiżlazzjoni proposta mhux dejjem ġew analizzati jew kwantifikati biżżejjed.

VI. Il-Qorti tqis li l-Kummissjoni għandha tagħti kunsiderazzjoni dovuta lill-prinċipji ta’ ċarezza ta’ għanijiet, simplifikar, realiżmu, trasparenza u responsabbiltà fit-tfassil ta’ interventi ġodda u fir-reviżjoni ta’ dawk eżistenti. Il-Parlament Ewropew, il-Kunsill u l-Kummissjoni huma mistiedna jikkunsidraw is-sejbiet u r-rakkomandazzjonijiet deskritti f’dan ir-rapport meta jiġu biex jirrevedu il-ftehimiet Interistituzzjonali tagħhom dwar Tfassil Aħjar tal-liġijiet u Approċċ Komuni għall-valutazzjoni tal-impatt.

Introduzzjoni

"Regolamentazzjoni Aħjar" fil-kuntest tal-UE

1. Il-politika ta’ "Regolamentazzjoni Aħjar" tal-Kummissjoni għandha l-għan li leġiżlazzjoni ġdida titfassal aħjar filwaqt li l-leġiżlazzjoni eżistenti tkun simplifikata [1]. L-inizjattiva "Regolamentazzjoni Aħjar" kienet risposta għall-ħtieġa espressa fl-2001 fil-Kunsilli Ewropej ta’ Gothenburg u ta’ Laeken li:

- l-ambjent regolatorju tal-Unjoni Ewropea jkun simplifikat u mtejjeb; u

- l-effetti tal-proposti jiġu meqjusa fid-dimensjonijiet ekonomiċi, soċjali u ambjentali tagħhom.

2. Minn dak iż-żmien ‘il hawn, il-Kummissjoni Ewropea introduċiet bosta miżuri, inkluża l-valutazzjoni tal-impatt, biex ittejjeb il-mod kif tfassal l-interventi (ara l-Kaxxa 1).

Kaxxa 1

L-istrumenti tal-politika ta’ Regolamentazzjoni Aħjar

is-simplifikar tal-leġiżlazzjoni eżistenti;

screening u, fejn japplika, l-irtirar ta' proposti pendenti;

il-monitoraġġ u t-tnaqqis ta’ "piżijiet amministrattivi";

il-konsultazzjoni dwar partijiet interessati [2]; u

il-valutazzjoni tal-impatt.

Il-valutazzjoni tal-impatt bħala għodda għal Regolamentazzjoni Aħjar

Il-kopertura tas-sistema ta’ valutazzjoni tal-impatt tal-Kummissjoni

3. Il-Valutazzjonijiet tal-Impatt jitwettqu għal proposti leġiżlattivi u għal inizjattivi oħra tal-Kummissjoni. L-inizjattivi kollha kbar leġiżlattivi, baġitarji u ta’ definizzjoni ta’ politika li għandhom impatt sinifikanti għandu jsirilihom VI. Inizjattivi ta’ politika kbar huma definiti bħala dawk kollha ppreżentati fl-Istrateġija Annwali ta’ Politika jew, aktar tard, fil-Programm Leġiżlattiv u ta’ Ħidma tal-Kummissjoni (CLWP), b’xi eċċezzjonijiet definiti b’mod ċar. Minbarra dan, inizjattivi oħra sinifikanti jistgħu jiġu koperti fuq bażi ta’ każ b’każ [3].

4. Is-sistema tal-VI tal-Kummissjoni tapplika wkoll għall-leġiżlazzjoni eżistenti tal-UE meta jkun hemm reviżjoni jew aġġornament tal-"acquis communautaire", pereżempju taħt il-"Programm Kurrenti ta’ Simplifikazzjoni". Fl-aħħar nett, fl-2009, l-ambitu tas-sistema tal-VI tal-Kummissjoni ġie estiż għar-regoli ta’ implimentazzjoni (jew id-deċiżjonijiet tal-"komitoloġija"). Dawn il-miżuri ta’ implimentazzjoni huma sors sinifikanti ta’ leġiżlazzjoni tal-UE, għaliex madwar 250 kumitat tal-komitoloġija jadottaw madwar 2600 miżura bħal dawn kull sena. Bejn wieħed u ieħor 1000 minnhom huma bbażati fuq leġiżlazzjoni adottata taħt il-proċedura tal-kodeċiżjoni [4].

Il-kopertura tas-sistema tal-valutazzjoni tal-impatt tal-Kummissjoni hija usa’ minn dik tas-sistemi nazzjonali komparabbli

5. Is-sistemi tal-VI li huma kompletament operazzjonali huma fis-seħħ f’uħud biss mill-Istati Membri [5]. Barra minn hekk, is-sistema tal-VI tal-Kummissjoni għandha ambitu differenti, u sa ċertu punt usa’ minn sistemi komparabbli f’pajjiżi tal-OECD (ara l-Anness I):

- L-ewwel nett, sistemi oħra tal-VI (bħal tal-Istati Uniti tal-Amerika) jindirizzaw biss regoli ta’ implimentazzjoni (jiġifieri miżuri regolatorji li jispeċifikaw f’aktar dettall leġiżlazzjoni li qabel tkun ġiet adottata mill-Kungress; fil-kuntest tal-UE, miżuri bħal dawn huma komparabbli ma’ "deċiżjonijiet ta’ komitoloġija"); u

- It-tieni nett, xi pajjiżi Ewropej (bħall-Pajjiżi l-Baxxi u l-Ġermanja) jiffokaw l-analiżijiet tagħhom dwar regolamentazzjoni li jmiss fuq il-valutazzjoni tal-piż amministrattiv. Fil-każ tal-Kummissjoni, dan huwa aspett wieħed biss fost bosta oħrajn analizzati fi ħdan VI.

Il-kontenut tar-rapporti ta’ valutazzjoni tal-impatt tal-Kummissjoni

6. Ir-rapporti li jirriżultaw minn dawn il-Valutazzjonijiet tal-Impatt mistennija li jidentifikaw u jivvalutaw il-problema inkwistjoni u l-objettivi segwiti, jiżviluppaw l-għażliet prinċipali għall-ksib tal-objettiv tal-politika, u janalizzaw l-impatti ekonomiċi, ambjentali u soċjali probabbli tagħhom. Għandhom ukoll janalizzaw il-piżijiet amministrattivi potenzjali li jirriżultaw mill-għażliet proposti, jivvalutaw il-problemi possibbli ta’ implimentazzjoni u ta’ infurzar u jispeċifikaw arranġamenti xierqa ta’ monitoraġġ u evalwazzjoni għall-intervent jew għall-programm propost [6].

Responsabbiltà organizzazzjonali, aspetti proċedurali u l-ispiża tas-sistema ta’ valutazzjoni tal-impatt tal-Kummissjoni

7. Fi ħdan il-Kummissjoni, kull Direttorat-Ġenerali (DĠ) huwa responsabbli għat-tħejjija tal-Valutazzjonijiet tal-Impatt tiegħu f’konformità mal-linji gwida tal-Kummissjoni. Wara l-ewwel verżjoni tal-2002, dan il-materjal ta’ gwida ġie aġġornat fi tliet okkażjonijiet, u l-aħħar aġġornament sar f'Jannar 2009 [7]. Il-Valutazzjonijiet tal-Impatt jitwettqu mill-persunal responsabbli għall-inizjattiva ta’ politika, bl-appoġġ tal-"unitajiet ta’ appoġġ tal-VI" iddedikati. Mill-2007 ’l hawn, Bord għall-VI qed jipprovdi appoġġ u kontroll tal-kwalità fi ħdan il-Kummissjoni għall-Valutazzjonijiet tal-Impatt kollha [8].

8. Abbozz preliminari tar-rapport tal-VI għandu jakkumpanja l-proposta meta tgħaddi minn konsultazzjoni interdipartimentali. Abbozz finali tar-rapport tal-VI għandu jakkumpanja l-proposta leġiżlattiva meta tintbagħat lill-Kulleġġ tal-Kummissarji għall-adozzjoni finali tagħha. Ir-rapport tal-VI finali jintbagħat ukoll lill-Parlament Ewropew u lill-Kunsill flimkien mal-proposta definittiva u jsir disponibbli fuq il-websajt "Europa" [9].

Ftehimiet interistituzzjonali bejn il-Parlament Ewropew, il-Kunsill u l-Kummissjoni

9. Fil-Ftehim Interistituzzjonali tal-2003 dwar tfassil aħjar tal-liġijiet, il-Parlament Ewropew, il-Kunsill u l-Kummissjoni qablu dwar il-kontribuzzjoni pożittiva tal-valutazzjonijiet tal-impatt għat-titjib fil-kwalità tal-leġiżlazzjoni Komunitarja, b’mod partikolari fir-rigward tal-ambitu u s-sustanza tagħha [10]. Fl-2005, ġie ffirmat Ftehim Interistituzzjonali ieħor bejn il-Parlament Ewropew (PE), il-Kunsill u l-Kummissjoni dwar "Approċċ komuni għall-VI" [11].

10. Fl-2005 l-Parlament Ewropew, il-Kunsill u l-Kummissjoni kienu qablu li l-Ftehim Interistituzzjonali kellu jiġi kkunsidrat mill-ġdid sa tmiem l-2007 [12]. Din ir-reviżjoni għadha pendenti. Bħala pass ta’ tħejjija, fl-2008, il-Parlament Ewropew, il-Kunsill u l-Kummissjoni pproduċew "rapporti ta’ inventarju" li ddeskrivew il-fehmiet tagħhom dwar l-"Approċċ Komuni għall-VI" sa mill-2005 [13].

11. F’bosta okkażjonijiet, il-Parlament Ewropew adotta riżoluzzjonijiet dwar Regolamentazzjoni Aħjar u l-użu tal-VI, li b’mod ġenerali qiesu l-VI bħala ta’ għajnuna fit-tagħrif għat-teħid tad-deċiżjonijiet tal-UE [14]. B’mod simili, il-Kunsill fil-konklużjonijiet tiegħu ta’ dan l-aħħar dwar Regolamentazzjoni Aħjar, ta l-impenn tiegħu li tul il-proċess kollu ta’ negozjar, ikompli jagħmel użu mir-rapporti tal-VI tal-Kummissjoni u l-opinjonijiet tal-Bord għall-VI li jakkumpanjawhom [15]. Il-Parlament Ewropew u l-Kunsill ikkomunikaw lill-Qorti l-fehmiet tagħhom dwar it-temi koperti f’dan ir-rapport (ittri mill-Presidenti tal-Parlament Ewropew u tal-Kunsill huma mehmuża ma’ dan ir-rapport).

12. l-Istampa 1 tagħti ħarsa ġenerali tar-rwol tal-valutazzjoni tal-impatt fl-iżvilupp u t-teħid ta’ deċiżjonijiet dwar l-inizjattivi u l-proposti leġiżlattivi tal-Kummissjoni.

Stampa 1

Ir-rwol tal-valutazzjoni tal-impatt fl-iżvilupp u t-teħid ta’ deċiżjonijiet dwar l-inizjattivi u l-proposti leġiżlattivi tal-Kummissjoni

+++++ TIFF +++++

L-ambitu u l-approċċ tal-verifika

13. Il-verifika vvalutat jekk il-Valutazzjonijiet tal-Impatt tal-Kummissjoni kinux ta’ appoġġ għat-teħid tad-deċiżjonijiet fl-istituzzjonijiet tal-UE. B’mod partikolari, hija analizzat il-punt safejn:

- il-Valutazzjonijiet tal-Impatt tħejjew mill-Kummissjoni waqt il-formulazzjoni tal-proposti tagħha u safejn il-Parlament Ewropew u l-Kunsill ikkonsultawhom matul il-proċess leġiżlattiv;

- kemm il-proċeduri tal-Kummissjoni għall-VI kienu ta’ appoġġ xieraq għall-iżvilupp tal-Kummissjon tal-inizjattivi tagħha; u

- safejn kien adegwat il-kontenut tar-rapporti tal-VI tal-Kummissjoni u kemm kienet twassal il-preżentazzjoni tas-sejbiet biex dawn jitqiesu fit-teħid tad-deċiżjonijiet.

14. Il-perjodu taħt reviżjoni kien mill-2003 sal-2008. Il-verifika kienet tinvolvi inter alia:

- tqabbil ta’ elementi speċifiċi fis-sistema tal-Kummissjoni mas-sistemi tal-VI f’postijiet oħra;

- analiżi tal-istatistika tal-produzzjoni tal-VI u kampjun ta’ rapporti tal-VI (analiżi tat-tabella ta’ valutazzjoni relatata ma’ ħames Direttorati Ġenerali u li tikkorrispondi ma’ madwar kwart tal-Valutazzjonijiet tal-Impatt kollha prodotti matul il-perjodu ta’ verifika); u

- riċerki u stħarriġ ma’ nies involuti fit-twettiq, ir-reviżjoni u l-użu tal-Valutazzjonijiet tal-Impatt tal-Kummissjoni kemm ġewwa kif ukoll barra l-Kummissjoni.

L-Anness II fih deskrizzjoni aktar dettaljata tal-metodoloġija użata għall-verifika.

15. Is-sejbiet ġew imqabbla mal-ftehimiet interistituzzjonali relevanti [16], il-linji gwida tal-Kummissjoni [17] u sett ta’ prassi tajba osservati fid-dokumenti ta’ politika [18] u stabbiliti mill-OECD [19]. Gruppi ta’ esperti magħmula minn prattikanti fil-qasam tal-VI u Regolamentazzjoni Aħjar ġew mistiedna mill-Qorti biex jipprovdu appoġġ u konsulenza matul il-verifika kollha.

16. L-analiżi tal-kwalità tal-liġijiet individwali jew tal-proċess tat-tfassil tal-liġijiet proprjament ma kinux fl-ambitu tal-verifika.

Osservazzjonijiet

L-użu tal-valutazzjonijiet tal-impatt għat-teħid tad-deċiżjonijiet fil-Kummissjoni, fil-Parlament Ewropew u fil-Kunsill

17. Il-Valutazzjonijiet tal-Impatt jikkontribwixxu għall-proċessi tat-teħid tad-deċiżjonijiet billi sistematikament jiġbru u janalizzaw informazzjoni dwar interventi ppjanati u jivvalutaw l-impatt probabbli tagħhom [20]. Il-ftehimiet interistituzzjonali relevanti bejn il-Parlament Ewropew, il-Kunsill u l-Kummissjoni jiddefinixxu li l-Valutazzjonijiet tal-Impatt għandhom qabel xejn jgħinu lill-Kummissjoni fl-iżvilupp tal-inizjattivi ta’ politika u l-proposti leġiżlattivi tagħha. Sussegwentement, matul il-proċedura leġiżlattiva, Valutazzjonijiet tal-Impatt ippreżentati mill-Kummissjoni u, fejn xieraq, dawk imħejjija mill-Parlament Ewropew u mill-Kunsill, għandhom jipprovdu l-informazzjoni abbażi ta’ liema l-leġiżlaturi jkunu jistgħu jiddeċiedu l-aktar mod xieraq kif għandha tiġi indirizzata l-problema identifikata.

18. Għall-fini ta’ dan, il-verifika eżaminat:

- il-punt safejn il-Kummissjoni kienet wettqet Valutazzjonijiet tal-Impatt għall-proposti leġiżlattivi u l-inizjattivi oħrajn tagħha u jekk il-Valutazzjonijiet tal-Impatt intużawx b’mod attiv fl-iżvilupp ta’ politika tal-Kummissjoni u fit-tħejjija tagħha ta’ proposti leġiżlattivi;

- jekk il-Valutazzjonijiet tal-Impatt tal-Kummissjoni kinux meqjusa mill-utenti fil-Parlament Ewropew u fil-Kunsill li jikkontribwixxu għall-proċess tat-teħid tad-deċiżjonijiet leġiżlattivi u jekk il-Valutazzjonijiet tal-Impatt affettwawx il-mod kif il-proposti leġiżlattivi ġew diskussi fil-kumitati u l-gruppi ta’ ħidma relevanti; u

- il-punt safejn il-leġiżlaturi wettqu Valutazzjonijiet tal-Impatt fuq l-emendi sostantivi tagħhom stess jew inkella talbu lill-Kummissjoni biex tippreżenta aġġornamenti tal-Valutazzjonijiet tal-Impatt tagħha fid-dawl ta’ tali emendi u jekk l-entitajiet nazzjonali tawx informazzjoni addizzjonali bħala tagħrif għat-teħid tad-deċiżjonijiet leġiżlattivi fil-livell tal-UE.

Il-valutazzjoni tal-impatt tgħin biex il-Kummissjoni tifformula l-proposti tagħha

Mill-2003 ’l hawn kien hemm żieda sinifikanti fil-għadd ta’ valutazzjonijiet tal-impatt li saru

19. Matul il-perjodu ta’ verifika, il-Valutazzjonijiet tal-Impatt kellhom appoġġ istituzzjonali qawwi u kienu qed jintużaw dejjem aktar biex jipprovdu kontribut għall-iżvilupp tal-inizjattivi tal-politika u l-proposti leġiżlattivi tal-Kummissjoni [21]. B’kollox ġew ippubblikati 404 rapporti tal-VI mill-Kummissjoni matul il-perjodu ta’ verifika. Mill-2003 ’l hawn, l-għadd ta’ Valutazzjonijiet tal-Impatt li saru kull sena żdied għal 121 rapport fl-2008 (ara l-Istampa 2).

Stampa 2

L-għadd ta’ valutazzjonijiet tal-impatt li saru kull sena

+++++ TIFF +++++

Sors: Il-Kummissjoni Ewropea.

Inkiseb l-objettiv tal-Kummissjoni ta’ kopertura tas-CLWP…

20. L-għażla ta’ inizjattivi li jeħtieġ li jsirilhom VI hija deċiżjoni sinifikanti, f’termini tal-implikazzjonijiet politiċi u r-riżorsi meħtieġa. Matul il-perjodu ta’ verifika l-kundizzjoni prinċipali għall-għażla kienet l-inklużjoni tal-inizjattiva fis-CLWP, li fih l-inizjattivi ta’ politika l-kbar tal-Kummissjoni kif deskritti fl-Istrateġija Annwali ta’ Politika (ara l-Kaxxa 2).

21. Mill-2003-08, twettqu Valutazzjonijiet tal-Impatt għal 69 % tal-inizjattivi CLWP kollha. Mill-2005, f’konformità mal-kriterji speċifikati mill-Kummissjoni għal dak iż-żmien, saru Valutazzjonijiet tal-Impatt għall-elementi relevanti kollha fis-CLWP tagħha, jiġifieri dawk l-inizjattivi meqjusa li jkollhom impatt sinifikanti.

Kaxxa 2

Sett ta’ kundizzjonijiet għall-għażla ta’ inizjattivi li għandhom ikunu soġġettati għal Valutazzjoni tal-Impatt

Fl-2003, l-ewwel sena tal-implimentazzjoni tas-sistema tal-VI, il-Kummissjoni ddeċidiet, li tagħżel ċertu għadd ta’ proposti li għandhom ikunu soġġettati għal VI. Il-Kummissjoni bbażat l-għażla tagħha fuq l-importanza tal-proposti magħżula relatata mal-prijoritajiet politiċi, il-fattibbiltà għad-dipartimenti tagħha biex dawn iwettqu l-valutazzjonijiet fuq perjodu ta’ żmien qasir, u l-ħtieġa li jinżamm bilanċ bejn it-tipi differenti tal-proposti u l-involviment ta’ firxa wiesgħa ta’ dipartimenti. L-2004 kienet l-ewwel sena li fiha l-proċedura tal-VI ġiet kompletament integrata fiċ-ċiklu ta’ pprogrammar u l-użu tal-Valutazzjonijiet tal-Impatt ġie estiż biex ikopri sett ta’ proposti elenkati fis-CLWP meqjusin li kellhom impatti sinifikanti [22]. Mill-2005, l-inizjattivi kollha deskritti fis-CLWP kienu jirrikjedu Valutazzjonijiet tal-Impatt [23], bl-eżenzjoni ta’ ċerti tipi ta’ inizjattivi [24].

... u xejra dejjem tikber li jitwettqu valutazzjonijiet tal-impatt ukoll għal inizjattivi barra s-CLWP

22. F’konformità mar-regoli tagħha u abbażi ta’ valutazzjoni ta’ każ b’każ, il-Kummissjoni pproduċiet ukoll Valutazzjonijiet tal-Impatt għal inizjattivi mhux inklużi fis-CLWP [25]. Fl-2008, Valutazzjonijiet tal-Impatt bħal dawn kienu jikkostitwixxu maġġoranza tal-Valutazzjonijiet tal-Impatt li twettqu f’dik is-sena (ara l-Istampa 3).

It-twettiq ta’ valutazzjonijiet tal-impatt qed isir prassi standard fl-iżvilupp ta’ politika tal-Kummissjoni

23. Il-VI qed issir dejjem aktar parti mill-kultura tal-iżvilupp tal-politika fil-Kummissjoni. Matul l-aħħar ftit snin il-Kummissjoni pprovdiet taħriġ estensiv fil-metodoloġija tal-VI. Il-mod kif għandhom isiru l-Valutazzjonijiet tal-Impatt huwa deskritt fil-linji gwida tal-VI tal-Kummissjoni maħruġa mis-Segretarjat Ġenerali li huma applikabbli fid-dipartimenti u s-servizzi kollha. Mill-2002 ’il hawn, dan il-materjal ġie aġġornat fi tliet okkażjonijiet, u l-aħħar aġġornament sar f'Jannar 2009 [26].

Stampa 3

Tqassim tal-valutazzjonijiet tal-impatt bejn l-2005 u l-2008 – CLWP vs dawk li mhumiex CLWP

+++++ TIFF +++++

Sors: L-analiżi tal-QEA tad-data tal-Kummissjoni.

24. Mill-2007 ’l hawn, Bord għall-VI bl-appoġġ tas-Segretarjat Ġenerali (SG) tal-Kummissjoni qed jirrevedi l-kwalità tal-Valutazzjonijiet tal-Impatt li twettqu mid-Direttorati-Ġenerali. Minbarra dan, il-linji gwida tal-VI dan l-aħħar speċifikaw li Diretturi-Ġenerali għandhom jassumu responsabbiltà għall-affidabbiltà metodoloġika tad-dokumenti tal-VI billi jiffirmaw l-abbozz tar-rapport tal-VI ppreżentat għall-kontroll tal-kwalità tal-Bord għall-VI [27]. Il-linji gwida jippreskrivu wkoll l-użu tal-Gruppi tat-Tmexxija għall-VI li għandhom il-mira li jiżguraw konsistenza bejn l-oqsma ta’ politika fl-eżerċizzju ta’ VI.

Il-valutazzjonijiet tal-impatt jgħinu primarjament fil-formulazzjoni tal-proposti tal-Kummissjoni

25. Il-verifika sabet li l-Kummissjoni ma użatx Valutazzjonijiet tal-Impatt biex tiddeċiedi jekk għandhiex tmexxi proposta ’l quddiem. Id-deċiżjoni dwar jekk għandhiex titnieda inizjattiva ġeneralment tittieħed qabel ma jiġi finalizzat rapport ta' valutazzjoni tal-impatt. Il-Kummissjoni pjuttost tuża l-VI biex tiġbor u tanalizza evidenza li, matul il-proċess ta’ żvilupp ta’ politika, tintuża biex ittejjeb l-inizjattiva proposta tagħha (ara l-Kaxxa 3 għal eżempju).

Kaxxa 3

Il-valutazzjoni tal-impatt tgħin biex ittejjeb l-inizjattiva proposta: "Roaming I"

Fil-każ ta’ "Roaming I" [28], id-deċiżjoni ta’ leġiżlazzjoni permezz ta’ Regolament [29], (aktar milli b’Direttiva jew li ma ssir l-ebda leġiżlazzjoni) ġiet sostnuta, iżda l-proposta leġiżlattiva kienet qed tiġi aġġustata matul il-proċess tal-VI kollu. Fit-tieni fażi ta’ konsultazzjoni tagħha, il-Kummissjoni kienet ipproponiet approċċ regolatorju msejjaħ "Home Pricing Principle" (Prinċipju tal-Ipprezzar tal-Pajjiż tal-Oriġini) bħala mezz possibbli biex jiġu indirizzati l-problemi fis-suq tar-roaming. Fil-VI li segwiet il-proċess ta’ konsultazzjoni pubblika, il-Kummissjoni qieset l-opinjoni tal-maġġoranza ta' dawk li wieġbu, u fl-aħħar ipproponiet approċċ alternattiv (jiġifieri l-approċċ tas-Suq ta’ Oriġini Ewropew) li pprovda soluzzjoni aħjar għall-problemi fis-suq tar-roaming.

26. Il-verifika wriet ukoll li, partikolarment f’dawn l-aħħar snin, il-VI qed issir usa’ f’termini tal-għadd ta’ għażliet alternattivi analizzati u li r-riżorsi huma mmirati għall-valutazzjoni tal-inizjattivi skont l-importanza tagħhom:

- analiżi ta’ alternattivi ta’ politika li l-firxa tagħhom aktar ma tmur aktar tiżdied: Persunal tal-Kummissjoni inkarigati bl-abbozzar tal-proposti leġiżlattivi u l-Valutazzjonijiet tal-Impatt relatati rrappurtaw li l-proċess tal-VI irrikjeda li jikkunsidraw aktar alternattivi minn qabel meta jħejju inizjattiva ta’ politika. Instab li, matul il-perjodu ta’ verifika kollu, l-għadd ta’ għażliet alternattivi ppreżentati fir-rapporti tal-VI żdied. B’mod partikolari, għall-Valutazzjonijiet tal-Impatt li saru fl-2007 u fl-2008, l-analiżi tal-Qorti wriet li l-Kummissjoni analizzat dejjem aktar bosta alternattivi regolatorji fattibbli fil-Valutazzjonijiet tal-Impatt tagħha; u

- prijoritizzazzjoni tar-riżorsi dwar proposti leġiżlattivi u l-inizjattivi CLWP: Il-Kummissjoni tqis li aktar riżorsi għandhom jiġu ddedikati għall-analiżi tal-inizjattivi l-aktar sinifikanti milli għal inizjattivi anqas insinifikanti. Fil-linji gwida tal-Kummissjoni dan jissejjaħ il-prinċipju tal-analiżi proporzjonata [30]. Abbażi tal-estimi mogħtija mill-Kummissjoni, wieħed jista’ jara li aktar żmien jiġi ddedikat għal dawk il-Valutazzjonijiet tal-Impatt li jsiru għal proposti leġiżlattivi (meta mqabbla ma’ inizjattivi mhux leġiżlattivi) u għal dawk imdaħħla fis-CLWP (meta mqabbla ma’ dawk li mhumiex) (ara l-Istampa 4). Dan jindika li l-Kummissjoni tiffoka r-riżorsi tagħha skont il-prijoritajiet definiti minn qabel.

Stampa 4

Medja ta’ riżorsi ta’ persunal użati għall-produzzjoni tar-rapporti ta’ valutazzjoni tal-impatt

+++++ TIFF +++++

Nota: 52 rapport tal-VI.

Sors: L-analiżi tal-QEA tad-data tal-Kummissjoni (2009).

Il-valutazzjonijiet tal-impatt jintużaw b’mod attiv għat-teħid tad-deċiżjonijiet fil-livell tal-Kulleġġ tal-Kummissarji

27. Fil-Kummissjoni, jiġu mfassla inizjattivi u jitħejjew valutazzjonijiet tal-impatt fi ħdan id-Direttorati-Ġenerali taħt l-awtorità tal-Kummissarju bir-responsabbiltà ta’ qasam ta’ politika partikolari. Sussegwentement, il-proposti tal-Kummissjoni jiġu adottati mill-Kulleġġ tal-Kummissarji u d-deċiżjonijiet dwar l-adozzjoni ta’ dawn il-proposti ġeneralment jitħejjew fil-laqgħat ta’ kull ġimgħa tal-persunal mill-Uffiċċju Privat tagħhom. Skont il-persunal mill-Uffiċċju Privat tal-Kummissjoni li ġew intervistati, ir-rapporti tal-VI jipprovdu sors siewi ta’ informazzjoni dwar proposti li jitressqu minn Kummissarji oħra minbarra tagħhom, u Valutazzjonijiet tal-Impatt (u l-opinjonijiet tal-Bord għall-VI relatati) jiġu diskussi regolarment fil-laqgħat preparatorji ta’ kull ġimgħa.

Ir-rapporti tal-valutazzjoni tal-impatt tal-Kummissjoni huma kkunsidrati mill-biċċa l-kbira tal-utenti fil-Parlament Ewropew u fil-Kunsill bħala informazzjoni relevanti fil-proċess tat-teħid tad-deċiżjonijiet leġiżlattivi

Ir-rapporti tal-valutazzjoni tal-impatt tal-Kummissjoni jiġu trażmessi lill-Parlament Ewropew u lill-Kunsill flimkien mal-inizjattiva ta’ politika

28. Ir-rapporti tal-VI għandhom ikunu disponibbli għall-Parlament Ewropew u l-Kunsill kompletament u liberament sabiex il-leġiżlaturi jkunu jistgħu jiksbu opinjoni komprensiva dwar il-bażi tal-evidenza pprovduta fir-rapport tal-VI [31]. Matul il-perjodu ta’ verifika, ir-rapporti tal-VI kollha li jakkumpanjaw il-proposti leġiżlattivi ntbagħtu liż-żewġ istituzzjonijiet.

Kaxxa 4

Eżempju ta’ "Prassi tajba" ta’ valutazzjoni tal-impatt li tiġi ppreżentata u diskussa fi grupp ta’ ħidma tal-Kumitat tal-Parlament Ewropew

Fil-Kumitat tas-Suq Intern u l-Ħarsien tal-Konsumatur, laqgħa waħda ta’ grupp ta’ ħidma kienet iddedikata għall-preżentazzjoni u d-diskussjoni tal-VI dwar il-Proposta għal Direttiva dwar Drittijiet tal-Konsumatur [32]. Wara preżentazzjoni qasira tal-VI minn rappreżentant tal-Kummissjoni, bosta MEPs ikkummentaw dwar il-kontenut tar-rapport tal-VI u għamlu suġġerimenti dwar liema aspetti jkunu jistħoqqilhom aktar attenzjoni min-naħa tal-Kummissjoni. Dan l-eżempju juri li l-Valutazzjonijiet tal-Impatt jistgħu jkollhom rwol ta' tagħrif għal-leġiżlaturi filwaqt li d-diskussjoni tar-rapporti tal-VI ma’ Membri tal-Parlament Ewropew tista’ toffri reazzjoni relevanti lill-Kummissjoni fir-rigward tal-proposta leġiżlattiva.

Il-valutazzjonijiet tal-impatt tal-Kummissjoni ftit li xejn ġew diskussi fil-laqgħat tal-kumitati tal-Parlament Ewropew u tal-gruppi ta’ ħidma tal-Kunsill

29. Fil-Parlament Ewropew u fil-Kunsill, hija prassi rakkomandata li l-valutazzjoni tal-impatt tal-Kummissjoni tiġi diskussa kull meta proposta tiġi ppreżentata [33]. Madankollu, il-prassi ta’ bħalissa osservata kemm fil-Parlament kif ukoll fil-Kunsill hija nieqsa b’mod sinfikanti minn dan l-approċċ rakkomandat:

- Fil-Parlament Ewropew, ir-rapporti tal-VI tal-Kummissjoni mhumiex ippreżentati u diskussi b’mod sistematiku fil-laqgħat tal-kumitat. Il-verifika sabet li l-Kummissjoni ġiet mistiedna biex tippreżenta l-Valutazzjonijiet tal-Impatt tagħha biss f’każijiet eċċezzjonali (ara l-Kaxxa 4 għal eżempju ta’ "prassi tajba"). Madankollu, analiżi ta’ ’l fuq minn 12000 dokument pubbliku tal-Kumitat tal-Parlament Ewropew għall-perjodu parlamentari 2004-09 wriet li dokument wieħed biss kien għamel referenza espliċita għal VI tal-Kummissjoni [34]; u

- Gwida interna tal-Kunsill tissuġġerixxi diskussjoni tal-Valutazzjonijiet tal-Impatt tal-Kummissjoni fil-livell tal-Grupp ta’ Ħidma (GĦ) [35]. Skont l-intervisti li twettqu mal-uffiċjali tal-Kunsill, diskussjoni formali tal-VI u fejn xieraq preżentazzjoni tal-Kummissjoni tiġi deċiża fuq bażi ta’ każ b’każ (ara l-Kaxxa 5 għal eżempju ta’ "prassi tajba"). Analiżi tar-reġistru pubbliku tal-Kunsill għall-perjodu 2004-2009 wriet li erba’ dokumenti biss għamlu referenza espliċita għal VI tal-Kummissjoni.

Kaxxa 5

Eżempji ta’ "Prassi tajba" ta’ valutazzjonijiet tal-impatt li jiġu diskussi fil-Grupp ta’ Ħidma tal-Kunsill

Matul il-perjodu ta’ verifika, żewġ Valutazzjonijiet tal-Impatt fil-qasam tal-politika tal-enerġija ġew ippreżentati fil-Grupp ta’ Ħidma tal-Kunsill: il-pakkett leġiżlattiv dwar is-suq intern fil-qasam tal-elettriku u tal-gass [36]u l-pakkett ta’ miżuri ta’ implimentazzjoni għall-objettivi tal-UE dwar it-tibdil fil-klima u l-enerġija rinnovabbli għall-2020 [37]. Fiż-żewġ każijiet id-diskussjoni seħħet fuq is-suġġeriment tal-Kummissjoni. Ma kinitx limitata għal laqgħa waħda tal-GĦ iżda kienet ta' tagħrif għad-dibattitu fil-Kunsill matul il-proċess kollu tat-teħid tad-deċiżjonijiet leġiżlattivi.

Il-valutazzjonijiet tal-impatt tal-Kummissjoni jipprovdu dokumentazzjoni relevanti u informattiva lill-Parlament Ewropew u lill-Kunsill b’appoġġ għall-proposta

30. Għalkemm il-Valutazzjonijiet tal-Impatt tal-Kummissjoni kważi fil-każijiet kollha mhumiex referenzjati formalment fid-dokumenti uffiċjali tal-Parlament Ewropew u tal-Kunsill, l-utenti tar-rapporti tal-VI tal-Kummissjoni fiż-żewġ istituzzjonijiet iddikjaraw li r-rapporti huma pperċepiti bħala li jipprovdu informazzjoni addizzjonali relevanti b’appoġġ għall-proposta tal-Kummissjoni (ara l-Istampa 5).

Stampa 5

Stħarriġ fuq Grupp ta’ Ħidma tal-Kunsill: Ir-rwol tal-valutazzjoni tal-impatt tal-Kummissjoni fit-tagħrif għat-teħid tad-deċiżjonijiet fi ħdan il-Kunsill

Sors: Stħarriġ tal-QEA fuq Grupp ta' Ħidma tal-Kunsill (2009).

| Naqbel | Ma Naqbilx | Ma Nafx |

Il-VI tal-Kummissjoni għandha rwol importanti fit-tagħrif għat-teħid tad-deċiżjoni fil-Kunsill | 53 % | 35 % | 12 % |

| Dejjem/Fil-biċċa l-kbira/Sikwit | Ftit li xejn/Qatt | Ma nafx |

Il-VI kienet mezz ta' tagħrif għal deċiżjonijiet jew pożizzjonijiet meħuda mid-delegazzjoni | 50 % | 42 % | 8 % |

Id-delegazzjonijiet jikkummentaw dwar il-qofol tal-VI matul il-laqgħat tal-GĦ | 38 % | 55 % | 7 % |

Id-delegazzjonijiet jitolbu lill-Kummissjoni għal aktar dettalji dwar il-valutazzjoni tagħha | 35 % | 57 % | 8 % |

L-utenti jemmnu li l-valutazzjonijiet tal-impatt kellhom effett pożittiv fuq il-kwalità tal-leġiżlazzjoni tal-UE

31. Matul il-verifika, l-utenti intervistati fil-Parlament Ewropew u fil-Kunsill b’mod ġenerali indikaw l-appoġġ tagħhom għall-VI. Il-maġġoranza kbira ta’ dawk li wieġbu għall-istħarriġ fuq GĦ tal-Kunsill (68 %) ħassew li r-rapporti tal-VI li kienu rrevedew kellhom effett pożittiv fuq il-kwalità tal-att legali finali. Din l-opinjoni pożittiva tas-sistema tal-VI tal-Kummissjoni ġiet ikkorroborata wkoll mill-esperti nazzjonali dwar Regolamentazzjoni Aħjar mistħarrġa fil-laqgħa tad-Diretturi u Esperti għal Regolamentazzjoni Aħjar f’Ġunju 2009. Aktar minn 8 fost 10 rispondenti (85 %) raw il-VI bħala kontribut għall-objettiv ta’ politika tal-UE ta’ Regolamentazzjoni Aħjar (ara l-Istampa 6).

Stampa 6

Stħarriġiet: Il-kontribut tal-valutazzjoni tal-impatt għal "Regolamentazzjoni Aħjar"

+++++ TIFF +++++

Nota: 26/90 risposta.

Sors: Stħarriġ tal-QEA fuq Grupp ta' Ħidma tal-Kunsill/Stħarriġ fuq id-Diretturi u Esperti għal "Regolamentazzjoni Aħjar".

Gruppi ta’ interess u organizzazzjonijiet tas-soċjetà ċivili jqisu l-valutazzjonijiet tal-impatt meta huma jagħtu kontribut fid-diskussjoni tal-proposti leġiżlattivi

32. L-iskrutinju pubbliku tal-proposti leġiżlattivi hija tal-akbar importanza fir-rigward tal-objettiv tal-politika ta’ Regolamentazzjoni Aħjar. Ir-rapporti finali tal-VI tal-Kummissjoni huma dokumenti pubbliċi disponibbli onlajn għall-partijiet interessati kollha ladarba l-inizjattiva ta’ politika relatata tkun ġiet proposta. Din hija prassi tajba internazzjonali (ara l-Anness I).

33. Intervisti ma’ organizzazzjonijiet ta’ partijiet interessati li jirrappreżentaw gruppi ta’ interess u s-soċjetà ċivili [38] wrew li r-rappreżentanti tagħhom qiesu l-Valutazzjonijiet tal-Impatt b’mod sistematiku. Madankollu, xi wħud indikaw li raw ir-rapporti tal-VI bħala ġustifikazzjoni ta’ politika tal-proposta tal-Kummissjoni aktar milli valutazzjoni indipendenti tal-impatti possibbli tagħha. Din il-kritika kienet enfasizzata l-aktar fir-rigward tal-Valutazzjonijiet tal-Impatt li saru fis-snin bikrin tal-operazzjoni tas-sistema u minn dak iż-żmien ’il hawn hija anqas ta’ problema.

Emendi għall-proposta inizjali tal-Kummissjoni mhumiex soġġetti għal valutazzjonijiet addizzjonali tal-impatti potenzjali

Il-Parlament u l-Kunsill wettqu tmien valutazzjonijiet tal-impatt għall-proposta tal-Kummissjoni

34. Il-ġerarkija istituzzjonali tal-Unjoni Ewropea tfisser li t-teħid tad-deċiżjonijiet leġiżlattivi jvarja minn kif isir fil-biċċa l-kbira tal-Istati Membri. Skont it-Trattat, filwaqt li l-Parlament Ewropew u l-Kunsill jaġixxu bħala leġiżlaturi, il-Kummissjoni għandha d-dritt esklussiv tal-inizjattiva. Taħt it-Trattat ta’ Liżbona l-kodeċiżjoni ġiet estiża għal aktar oqsma ta’ politika.

35. Iżda fil-prattika, kważi l-proposti kollha tal-Kummissjoni jiġu modifikati (xi drabi b’mod sinifikanti) mil-leġiżlatur matul il-proċedura leġiżlattiva. Għaldaqstant, il-Parlament Ewropew u l-Kunsill qablu li, fejn tkun tapplika l-proċedura tal-kodeċiżjoni huma jistgħu, … abbażi ta’ kriterji u proċeduri definiti b’mod konġunt, iwetttqu valutazzjonijiet tal-impatt qabel l-adozzjoni ta’ kwalunkwe emenda sostantiva, jew fl-ewwel qari jew inkella fl-istadju tal-konċiljazzjoni [39]. Dan l-impenn ġie kkonfermat mill-ġdid fil-Ftehim Interistituzzjonali tal-2005 dwar "Approċċ Komuni għall-VI" [40].

36. Madankollu, dan l-aspett tal-Ftehim interistituzzjonali ġie implimentat parzjalment biss mill-Parlament Ewropew u mill-Kunsill. Bejn l-2005 u l-2008, il-Parlament Ewropew adotta 377 att ta’ leġiżlazzjoni sekondarja filwaqt li l-Kunsill 1946 [41]. Il-verifika sabet li matul dan il-perjodu:

- il-Parlament Ewropew kien wettaq Valutazzjonijiet tal-Impatt għal emendi fuq seba’ proposti [42]; u

- il-Kunsill kien wettaq VI waħda [43].

37. Il-Parlament Ewropew [44] u l-Kunsill [45] dan l-aħħar ikkonfermaw mill-ġdid l-impenn tagħhom li jwettqu Valutazzjonijiet tal-Impatt fuq l-emendi sostantivi tagħhom stess. Madankollu, filwaqt li l-Parlament Ewropew ħoloq il-kundizzjonijiet biex ikun jista’ jipproduċi l-istudji ta’ VI tiegħu stess billi qiegħed f’postu kuntratt ta’ qafas għall-proċeduri relatati, dan għadu mhux il-każ fil-Kunsill [46].

Il-valutazzjonijiet tal-impatt maħruġa mill-Kummissjoni mhumiex aġġornati matul il-proċedura leġiżlattiva

38. Minbarra l-Valutazzjonijiet tal-Impatt li jitwettqu mill-Parlament Ewropew jew mill-Kunsill, il-ftehimiet interistituzzjonali jipprovdu li l-leġiżlaturi jistgħu jistiednu l-Kummissjoni biex taġġorna l-ewwel VI tagħha fid-dawl tal-emendi adottati mill-Parlament Ewropew jew mill-Kunsill [47].

39. L-aġġornament tar-rapport tal-VI tal-Kummissjoni jkun relevanti l-aktar għal liġijiet sinifikanti jew fil-każijiet fejn tibdiliet sinifikanti għall-proposta inizjali tal-Kummissjoni (pereżempju fir-rigward tal-loġika ta’ intervent jew tal-istrumenti użati) kienu ġew proposti għall-adozzjoni [48].

40. Madankollu, il-verifika sabet li l-Valutazzjonijiet tal-Impatt imwettqa mill-Kummissjoni ma ġewx aġġornati matul il-perjodu ta’ verifika. Dan ma kienx il-każ saħansitra għad-"Direttiva tas-Servizzi", li matul il-process leġiżlattiv tbiddlet sostanzjalment (ara l-Kaxxa 6).

Kaxxa 6

Eżempju tal-proposti tal-Kummissjoni għal "Direttiva dwar servizzi fis-suq intern"

Bil-proposta leġiżlattiva tagħha, il-Kummissjoni kellha l-mira li tnaqqas l-ostakli fi ħdan l-UE għall-kummerċ transkonfinali fis-servizzi. Il-proposta inizjali tal-Kummissjoni ġiet ippreżentata f’Marzu 2004 [49], u r-rapport tal-VI relatat f’Jannar 2004 [50]. Fit- 22 ta’ Marzu 2005, il-Kunsill Ewropew ikkunsidra li l-Kummissjoni kienet teħtieġ twettaq reviżjoni fuq firxa wiesgħa tal-proposta inizjali tagħha sabiex il-mudell soċjali Ewropew jinżamm ippreżervat aħjar. Fil- 5 ta’ April 2006 l-Kummissjoni ppreżentat proposta modifikata lill-Kunsill, inkluż il-biċċa l-kbira tal-emendi li vvotaw dwarhom il-Parlament Ewropew, f’konformità mal-proċedura tal-kodeċiżjoni fl-ewwel qari. Fid- 29 ta’ Mejju 2006 l-Kunsill approva t-test emendat [51]. Madankollu, l-ebda VI reveduta ma ġiet ippreżentata biex tirrifletti l-impatti tat-tibdiliet li saru lill-proposta inizjali. Il-proposta reveduta fl-aħħar ġiet adottata fit- 12 ta’ Diċembru 2006 mill-Parlament Ewropew u mill-Kunsill, bħala d-Direttiva 2006/123/KE.

Użu ta’ valutazzjonijiet tal-impatt nazzjonali mill-Istati Membri matul il-proċedura leġiżlattiva: "Prassi tajba" tar-Renju Unit

41. Minbarra dan, Valutazzjonijiet tal-Impatt tal-proposti tal-Kummissjoni jistgħu wkoll jitwettqu mill-amministrazzjonijiet nazzjonali biex jifformolaw il-pożizzjoni ta’ negozjar tal-gvern tagħhom fi ħdan il-Kunsill. Madankollu, il-verifika sabet li fil-prattika r-Renju Unit biss jipprova b’mod sistematiku juża s-sistema tal-VI nazzjonali tiegħu għal dan il-fini (ara l-Kaxxa 7).

Kaxxa 7

Valutazzjonijiet tal-impatt nazzjonali dwar proposti tal-Kummissjoni - "prassi tajba" internazzjonali

Ir-Renju Unit iwettaq Valutazzjonijiet tal-Impatt nazzjonali dwar inizjattivi tal-Kummissjoni sinifikanti bħala appoġġ għall-pożizzjoni ta’ negozjar tar-Rappreżentazzjoni Permanenti tiegħu [52]. Huwa jwettaq il-VI tiegħu stess, ġeneralment billi juża data relatata mar-Renju Unit, u b’dan il-mod jikkompleta l-analiżi li tingħata fil-VI tal-Kummissjoni. Fil-Ġermanja, il-Bundestag introduċa rekwiżit għall-valutazzjoni tal-implikazzjonijiet tal-leġiżlazzjoni proposta tal-UE, iżda realment dan għadu ma ġiex implimentat [53]. Fil-Polonja, l-awtoritajiet ukoll għandhom il-mandat li jħejju VI nazzjonali f’każ ta’ proposta leġiżlattiva sinifikanti, iżda dan għadu ma rriżultax f’VI formali.

Il-proċeduri tal-Kummissjoni għat-tħejjija tal-valutazzjonijiet tal-impatt

42. Il-proċeduri tal-Kummissjoni għall-VI jiddeterminaw liema Valutazzjonijiet tal-Impatt jipprovdu appoġġ għat-teħid tad-deċiżjonijiet interni tal-Kummissjoni. Għal dan il-għan, il-verifika eżaminat jekk l-approċċ tal-Kummissjoni kinitx tiżgura

- l-għażla ta’ dawk l-inizjattivi li għandhom jiġu soġġettati għal VI u li għandhom l-impatt l-aktar sinifikanti jew li politikament huma l-aktar sensittivi;

- konsultazzjoni mal-partijiet interessati għall-istadji l-aktar importanti fil-proċess tal-VI; u

- reviżjoni ta’ kwalità tal-ħidma tal-VI tagħha.

Tinħtieġ aktar trasparenza fil-proċedura tal-għażla u fl-immirar tal-ħidma ta' valutazzjoni tal-impatt

43. Il-Kummissjoni tispeċifika, fid-dokumentazzjoni ta’ gwida tagħha, li l-kriterji skont liema d-dipartimenti tagħha (flimkien mas-Segretarjat Ġenerali) għandhom jiddeterminaw l-inizjattivi li jirrikjedu VI. Partikolarment, il-Valutazzjonijiet tal-Impatt għandhom jiġu mmirati għal dawk l-inizjattivi li għandhom l-impatti l-aktar sinifikanti fuq ċittadini, negozji u amministrazzjonijiet jew li huma sensittivi politikament.

L-għażla tal-Kummissjoni ta’ inizjattivi li għalihom isiru valutazzjonijiet tal-impatt hija bbażata fuq analiżi ta' każ b'kaz

44. Id-deċiżjoni dwar jekk għandhiex titwettaq VI hija bbażata fuq analiżi ta’ każ b’każ. Il-Kummissjoni ma tużax indikaturi kwantifikabbli (bħall-impatt stmat valorizzat) biex tistabbilixxi limiti li lil hinn minnhom jeħtieġ li jsiru Valutazzjonijiet tal-Impatt. Approċċ li juża dawn il-limiti huwa segwit f’ċerti pajjiżi tal-OECD (ara l-Anness I). Għal Valutazzjonijiet tal-Impatt relatati ma’ proposti leġiżlattivi barra s-CLWP, ir-raġunijiet għall-għażla tal-inizjattivi li se jiġu analizzati ma jsirux pubbliċi.

Ir-rappurtar tal-Kummissjoni dwar l-attività leġiżlattiva ma jindikax il-ħidma ta’ valutazzjoni tal-impatt ippjanata

45. Ħarsa inġenerali tal-proposti leġiżlattivi kollha li qed jiġu żviluppati fi ħdan il-Kummissjoni (rapport ta’ ppjanar minn qabel) tiġi ppreżentata perjodikament lill-Parlament Ewropew u lill-Kunsill u ssir pubblika fuq il-websajt Europa. Madankollu, dan ir-rapport ta’ kull xahar ma jindikax l-inizjattivi li għalihom għandha ssir VI. Din is-sitwazzjoni hija differenti mis-sistema fl-Istati Uniti, fejn tali inizjattivi jiġu enfasizzati b’mod ċar fil-katalgu globali ta’ attività regolatorja li tkun ġejja [54]. B’mod simili, fir-Renju Unit, id-dipartimenti tal-Gvern jeħtieġu jippubblikaw lista tal-proposti regolatorji kollha ppjanati għat-tliet snin li ġejjin u li għandhom ikunu akkumpanjati b’VI (ara l-Anness I).

46. Matul il-perjodu ta’ verifika, il-pjanijiet ta’ direzzjoni marbuta mas-CLWP huma l-uniċi dokumenti li jipprovdu indikazzjoni dwar liema inizjattivi għandu jsirilhom Valutazzjonijiet tal-Impatt. Il-Valutazzjonijiet tal-Impatt li ma kinux relatati mal-inizjattivi inklużi fis-CLWP (jiġifieri l-maġġoranza tal-Valutazzjonijiet tal-Impatt fl-2008) ma kinux viżibbli minn qabel barra l-Kummissjoni.

Il-konsultazzjoni tintuża fuq firxa wiesgħa bħala kontribut għall-valutazzjonijiet tal-impatt, iżda mhux fuq abbozzi ta’ rapporti

47. Il-proċess tal-VI għandu jkun trasparenti u għandu juża l-għarfien espert u l-opinjonijiet tal-oħrajn. L-iskrutinju pubbliku huwa mekkaniżmu effettiv ta’ verifikazzjoni biex jiġi żgurat li l-Valutazzjonijiet tal-Impatt jindirizzaw il-kwistjonijiet l-aktar relevanti, jinkludu l-għażliet ta’ politika kollha fattibbli u jipprovdu opinjoni bilanċjata. Il-konsultazzjonijiet jiffaċilitaw li l-Kummissjoni tiġbor l-opinjonijiet tal-partijiet interessati u tieħu f’kunsiderazzjoni d-diversi fehmiet. Dawn il-konsultazzjonijiet għandhom isiru f’konformità mal-istandards tal-Kummissjoni stess dwar din il-kwistjoni [55].

48. Konsultazzjonijiet ma’ partijiet interessati jintużaw fuq firxa wiesgħa mill-Kummissjoni, u l-kontributi li jiġu ppreżentati qed jinħarġu dejjem aktar fil-pubbliku fuq il-websajt "Europa". Il-verifika sabet li l-perjodi minimi ta' konsultazzjoni ġeneralment kienu rispettati.

49. Konsultazzjoni dwar abbozzi ta’ rapporti tal-Valutazzjoni tal-Impatt hija utli biex tiżgura li l-analiżi hija sħiħa, konsistenti u preċiża. Partikolarment, tipprovdi bażi għall-identifikazzjoni u għall-kwantifikazzjoni ta' spejjeż u benefiċċji potenzjali, spejjeż amministrattivi u problemi fl-implimentazzjoni u l-infurzar. Madankollu, l-analiżi tal-Qorti indikat li l-Kummissjoni qatt ma kkonsultat dwar abbozzi tar-rapporti tal-VI. Filwaqt li xi drabi ntużaw konsultazzjonijiet biex fi stadju bikri tal-proċess jiġu identifikati l-għażliet possibbli (21 % tal-każijiet ta’ Valutazzjonijiet tal-Impatt riveduti), kważi qatt ma kienu jittrattaw dwar il-valutazzjoni preliminarja tal-Kummissjoni dwar għażliet ta’ politika alternattivi. Fl-istħarriġ fuq il-Gruppi ta’ Ħidma tal-Kunsill, 72 % ta’ dawk li wieġbu qalu li rapport interim għandu jsir disponibbli xi żmien qabel ma tiġi ppubblikata l-proposta tal-Kummissjoni (ara l-Istampa 7).

50. Il-Qorti tosserva li f’xi pajjiżi OECD bħall-Awstralja [56], l-Istati Uniti tal-Amerika [57] u r-Renju Unit [58], abbozzi ta’ rapporti tal-VI huma ppubblikati sistematikament għal finijiet ta’ tagħrif u kummentar jew fejn abbozzi ta’ verżjonijiet ta’ att legali propost jiġu diskussi mal-organizzazzjonijiet ta’ partijiet interessati (ara l-Anness I).

Stampa 7

Stħarriġ fuq Grupp ta’ Ħidma tal-Kunsill: Rapport interim tal-valutazzjoni tal-impatt għandu jkun disponibbli xi żmien qabel il-proposta

+++++ TIFF +++++

Nota: 91 risposta.

Sors: Stħarriġ tal-QEA fuq Grupp ta' Ħidma tal-Kunsill (2009).

Titjib reċenti fir-reviżjoni ta’ kwalità tal-Kummissjoni tar-rapporti ta’ valutazzjoni tal-impatt tagħha

Il-Bord għall-VI jirrevedi l-kwalità tal-valutazzjonijiet tal-impatt fil-Kummissjoni

51. Mill-2008, il-Bord għall-VI kien irreveda prattikament l-abbozzi tar-rapporti tal-VI kollha. Il-kontroll tal-kwalità tiegħu jkopri l-aspetti kollha li jiġu ttrattati f’VI u l-istadji kollha tal-proċess, u jibda b’reviżjoni preliminarja tal-pjan ta’ direzzjoni. F’każijiet fejn il-Bord għall-VI iqis li rapport tal-VI huwa ta’ kwalità insuffiċjenti, jista’ jitlob li dan jerġa jiġi ppreżentat. Fl-2008, din ġrat fi 43 minn 135 każ. Erbgħa minn dawn it-43 rapport li ġew ippreżentati mill-ġdid saħansitra kellhom jiġu rreveduti u ppreżentati għat-tielet darba.

52. Skont il-persunal tal-Kummissjoni li ġew intervistati b’rabta mal-każijiet analizzati fid-dettall, il-ħolqien tal-Bord għall-VI bħala entità għar-reviżjoni interna ta’ kwalità għamel pressjoni fuq id-DĠs biex dawn jippreżentaw abbozzi ta' rapporti ta' kwalità tajba. Żied ukoll mat-trasparenza tas-sistema minħabba l-fatt li l-opinjonijiet kollha tal-Bord għall-VI jiġu ppubblikati fuq il-websajt Europa.

L-effettività tar-reviżjoni ta’ kwalità hija soġġetta għad-disponibbiltà pronta tal-opinjoni tal-Bord għall-VI

53. Meta wieħed iqis li l-inizjattiva tal-Kummissjoni jkollha tgħaddi minn konsultazzjoni interdipartimentali, mill-proċess tat-teħid tad-deċiżjonijiet min-naħa tal-Membri tal-Kummissjoni u mit-traduzzjoni, jekk ir-reviżjoni tal-Bord għal-VI isseħħ fi stadju bikri biżżejjed fil-proċess, l-opinjoni tal-Bord għall-VI jista’ jkollha biss effett sostantiv fuq il-verżjoni finali tal-inizjattiva sottostanti. Ir-rakkomandazzjonijiet tal-Bord għall-VI f’ħafna każijiet huma sostanzjali u, jekk jiġu segwiti, dan ikun jimplika ħidma fuq VI addizzjonali sinifikanti u tibdiliet potenzjali fl-inizjattiva. Fl-2007 u fl-2008, dan irrappreżenta sfida għaliex f’terz mill-każijiet analizzati ż-żmien li ttieħed bejn l-opinjoni finali tal-Bord għall-VI u l-adozzjoni tal-proposta kien ta’ anqas minn 6 ġimgħat. Madankollu, bħalma jintwera fir-rapporti tal-Bord għall-VI eżaminati, għall-anqas sa ċertu punt sar segwitu tar-rakkomandazzjonijiet tal-Bord fir-rapport tal-VI finali.

Il-Bord għall-VI m’għandux mandat biex jitlob li jitwettqu Valutazzjonijiet tal-Impatt iżda jagħti pariri lill-SG u lid-DĠ fl-għażla ta' inizjattivi għall-valutazzjonijiet tal-impatt

54. Il-Bord għall-VI m’għandux mandat biex jitlob lid-DĠ jibdew xogħol ta’ VI fir-rigward ta’ proposta partikolari (ara l-Anness I). Minkejja dan, il-Bord għall-VI jagħti parir lill-SG u lid-DĠ fl-identifikazzjoni tal-inizjattivi li għandu jsirilhom VI [59]. Abbażi ta’ dan, fl-2008, l-SG fil-bidu ra l-ħtieġa għal 55 VI addizzjonali. Wara konsultazzjoni mad-DĠs, l-SG qabel li kienet tinħtieġ VI f’21 minn dawn il-każijiet.

55. Barra minn hekk, il-Bord għall-VI ma jistax iżomm pendenti r-rapport tal-VI (kif ukoll il-proposta leġiżlattiva relatata): Minflok, is-Segretarjat-Ġenerali jista’ jintervjeni fl-istadju tal-konsultazzjoni interdipartimentali f’relazzjoni ma' kwalunkwe wieħed mid-dokumenti. Madankollu, l-ebda intervent li jindirizza b’mod speċifiku r-rapport tal-VI finali ma kien ġie osservat fil-perjodu ta’ verifika.

Il-kontenut u l-preżentazzjoni tar-rapporti tal-valutazzjoni tal-impatt tal-Kummissjoni

56. Ir-riżultati tal-proċess tal-VI jingħataw fil-qosor fir-rapporti tal-VI li għandhom jagħtu informazzjoni li abbażi tagħhom il-leġiżlaturi jkunu jistgħu jiddeċiedu dwar il-mod l-aktar xieraq kif jindirizzaw il-problema identifikata. Għaldaqstant, ir-rapporti tal-VI tal-Kummissjoni huma mistennija li jagħtu valutazzjoni komprensiva u komparattiva tal-għażliet ta’ politika differenti u fattibbli. Il-verifika eżaminat jekk:

- ir-rapporti tal-VI tawx deskrizzjoni tal-kwistjoni li għandha tiġi indirizzata u jekk spjegawx kif għandhom jinkisbu l-benefiċċji ta’ intervent ippjanat;

- l-informazzjoni mogħtija fir-rapporti tal-VI ġietx ippreżentata b’mod faċil għall-utent u jekk ippermettiex tqabbil tal-għażliet alternattivi li ġew analizzati;

- il-Valutazzjonijiet tal-Impatt ipprovdewx il-kontenut relevanti għal dawk li jfasslu l-politika (bħal tagħrif dwar problemi potenzjali ta’ implimentazzjoni, kwistjonijiet ta’ infurzar u piżijiet amministrattivi).

F’dan il-kuntest il-Qorti tirrikonoxxi li kwalunkwe analiżi tal-impatti potenzjali tal-futur bilfors hija waħda inċerta, mhux kompluta u simplifikata.

Jinħtieġ aktar titjib fil-preżentazzjoni dwar kif l-intervent propost għandu jikseb l-eżiti maħsuba

57. Ir-rapporti tal-VI għandhom jipprovdu deskrizzjoni tal-problema inkwistjoni, għandhom jispeċifikaw l-objettivi ta’ politika relevanti u jiddeskrivu firxa ta’ għażliet xierqa sabiex il-problema identifikata tiġi indirizzata. Barra minn hekk, għandhom juru kif jistgħu jinkisbu l-eżiti u r-riżultati permezz tal-mekkaniżmu tat-twassil propost.

Ir-rapporti tal-valutazzjoni tal-impatt jipprovdu deskrizzjoni soda tal-problema u jispeċifikaw l-objettivi ta’ politika

58. Mill-2003, il-linji gwida tal-Kummissjoni jirrikjedu li l-Valutazzjonijiet tal-Impatt jidentifikaw il-problema ta’ politika li għandha tiġi indirizzata u jistabbilixxu objettivi ta’ politika li jikkorrispondu mal-problema u l-kawżi tagħha. Ir-rapporti tal-VI kollha riveduti fl-analiżi tal-Qorti kien fihom sezzjonijiet dwar l-identifikazzjoni tal-problema u objettivi ta’ politika. Safejn huma kkonċernati l-każijiet analizzati fid-dettall, dawn is-sezzjonijiet taw ħarsa inġenerali adegwata tal-problema u speċifikaw sett ta' objettivi ta' politika raġonevoli.

59. Dan ġie kkorroborat mill-inkjesti mal-utenti tar-rapporti tal-VI fl-istituzzjonijiet l-oħra, fl-Istati Membri u fl-organizzazzjonijiet tal-partijiet interessati. Huma rrappurtaw li dawn is sezzjonijiet tar-rapporti tal-VI ta’ sikwit kienu jgħinuhom biex jifhmu aħjar ir-raġunijiet għaliex il-Kummissjoni tibda proposta partikolari. Skont dawk li ġew intervistati, dawn is-sezzjonijiet kienu l-partijiet fir-rapporti tal-VI li nqraw l-aktar. Minbarra dan, 84 % ta’ dawk li wieġbu għall-istħarriġ fuq Grupp ta’ Ħidma tal-Kunsill "qablu" jew "qablu ħafna" li d-deskrizzjoni tal-problema għenithom jifhmu aħjar ir-raġunament wara l-proposta.

Il-loġika ta' intervent ma ntużatx biex turi kif għandhom jinkisbu l-benefiċċji mistennija

60. Madankollu il-VI, fl-ebda wieħed mill-każijiet riveduti fl-analiżi tal-Qorti ma tat spjegazzjoni espliċita tal-loġika ta' intervent li hija fil-bażi tal-inizjattiva. B’konsegwenza ta’ dan, ir-rapporti tal-VI ma jipprovdux preżentazzjoni standardizzata ta’ kif l-objettivi u r-riżultati mistennija tal-intervent propost jistgħu jinkisbu bil-mekkaniżmi tat-twassil intenzjonati u, fir-rigward tal-programmi tan-nefqa, dwar il-baġit stmat [60].

Hemm lok għal titijb fl-analiżi tal-impatti u fil-preżentazzjoni tagħhom

61. Sabiex jintużaw fit-teħid tad-deċiżjonijiet, il-Valutazzjonijiet tal-Impatt għandhom ikunu aċċessibbli faċilment u li jinftiehmu minn qarrejja li mhumiex esperti. Għandhom jgħinu biex jidentifikaw l-għażla ta’ politika u l-mekkaniżmi tat-twassil li jindirizzaw il-problema bl-aħjar mod, billi jipprovdu analiżi komparattiva tal-għażliet. Dan jista’ ta’ sikwit isir aktar faċli billi jingħata tagħrif f’termini kwantitattivi u monetarji. Il-Valutazzjonijiet tal-Impatt għaldaqstant għandhom jispeċifikaw l-ispejjeż u l-benefiċċji tal-proposti, kif dawn iseħħu u min jiġi affettwat minnhom. Skont il-linji gwida tal-Kummissjoni, fejn hu possibbli u xieraq l-impatti kollha għandhom jiġu kkwantifikati u valorizzati, abbażi ta’ metodi sodi u data affidabbli [61].

Ir-riżultati u l-messaġġi prinċipali tar-rapporti ta’ valutazzjoni tal-impatt mhumiex dejjem faċli li jinġabru

62. Għalkemm il-preżentazzjoni tar-rapporti tal-VI ssegwi struttura komuni deskritta fil-linji gwida tal-VI, mhux dejjem huwa faċli li jinġabru r-riżultati u l-messaġġi ewlenin tagħhom. Skont l-istħarriġ imwettaq bħala parti mill-verifika, dan huwa spjegat l-aktar minħabba t-tul, in-natura teknika tagħhom, il-kumplessità tal-lingwa użata (ara l-Istampa 8) u min-nuqqasijiet l-oħra deskritti hawn taħt.

Stampa 8

Stħarriġ fuq Grupp ta’ Ħidma tal-Kunsill: L-ostakli prinċipali għal użu effettiv tal-valutazzjonijiet tal-impatt tal-Kummissjoni

+++++ TIFF +++++

Nota: 93 risposta.

Sors: Stħarriġ fuq Grupp ta' Ħidma tal-QEA (2009).

L-analizzar tal-impatti ekonomiċi, soċjali u ambjentali kollha huwa sfida

63. Ir-rekwiżit tal-Kummissjoni li kienet għamlet għaliha nfisha li tivvaluta l-impatti ekonomiċi, soċjali u ambjentali kollha (it-"tliet pilastri") huwa wieħed ambizzjuż. It-tqabbil internazzjonali ma identifika l-ebda sistema oħra li permezz tagħha ġie segwit approċċ komprensiv simili (ara l-Anness I).

64. L-analiżi tal-Qorti wriet li, fil-prattika, il-ħidma tal-VI tal-Kummissjoni kienet asimetrika kemm bejn it-tliet pilastri kif ukoll bejn l-ispejjeż u l-benefiċċji (ara l-Istampa 9). Dan jirrifletti l-fatt li mhux it-tipi kollha ta’ impatti huma relevanti bl-istess mod għal kull inizjattiva partikolari. Skont l-istħarriġ fuq il-Gruppi ta’ Ħidma tal-Kunsill, il-maġġoranza ta’ dawk li wieġbu kienu tal-opinjoni li kien hemm bilanċ xieraq bejn l-impatti ekonomiċi, ambjentali u soċjali tal-għażliet ta’ politika differenti (ara l-Istampa 10).

Tqabbil dirett bejn għażliet alternattivi jkun diffiċli kultant

65. Il-VI għandha tagħti bażi għal tqabbil ta’ għażliet alternattivi. L-analiżi tal-Qorti wriet li dan kien il-każ għal żewġ terzi tar-rapporti tal-VI eżaminati. Fil-bqija tar-rapporti tal-VI kien diffiċli li jsir tqabbil tal-għażliet alternattivi minħabba nuqqas ta’ analiżi ta’ impatt kwantifikat, użu insuffiċjenti ta’ metodi għat-tqabbil u l-preżentazzjoni ta’ evidenza kwalitattiva u asimetrija fl-analiżi fid-dettall bejn l-għażliet differenti.

66. L-ewwel nett, l-impatti ta’ sikwit mhumiex ikkwantifikati u valorizzati biex jiffaċilitaw tqabbil ta’ għażliet (ara l-Istampa 11). Hekk ukoll gie rrappurtat minn dawk li wieġbu għall-istħarriġ: kważi nofshom (48 %) "ma qablux" jew "ma qablux ħafna" li nkisbet kwantifikazzjoni u valorizzazzjoni adegwata tal-ispejjeż u l-benefiċċji tal-impatti tal-għażliet differenti ta’ politika (ara l-Istampa 12). Ċerti pajjiżi tal-OECD għandhom rekwiżit aktar strett biex jikkwantifikaw l-ispejjeż u l-benefiċċji (ara l-Anness I), għalkemm il-kwantifikazzjoni mhux dejjem tinkiseb (bħal pereżempju fir-Renju Unit [62]).

Stampa 9

Liema impatti ġew ivvalutati - dawk ekonomiċi, ambjentali jew soċjali (DĠs magħżula; il-perjodu 2003-2008)?

+++++ TIFF +++++

Sors: "Analiżi tat-tabella ta' valutazzjoni" tal-QEA (2003-2008).

Stampa 10

Stħarriġ fuq Grupp ta’ Ħidma tal-Kunsill: Fir-rapporti ta’ valutazzjoni tal-impatt tal-Kummissjoni hemm bilanċ xieraq bejn l-impatti ekonomiċi, soċjali u ambjentali

+++++ TIFF +++++

Nota: 74 risposta.

Sors: Stħarriġ tal-QEA fuq Grupp ta' Ħidma tal-Kunsill (2009).

Stampa 11

Liema impatti ġew ikkwantifIkati jew valorizzati (DĠs magħżula; il-perjodu 2003-2008)?

+++++ TIFF +++++

Sors: "Analiżi tat-tabella ta' valutazzjoni" tal-QEA (2003-2008).

Stampa 12

Stħarriġ fuq Grupp ta’ Ħidma tal-Kunsill: Fir-rapporti ta’ valutazzjoni tal-impatt tal-Kummissjoni hemm kwantifikazzjoni u valorizzazzjoni xierqa tal-ispejjeż u l-benefiċċji

+++++ TIFF +++++

Nota: 71 risposta.

Sors: Stħarriġ tal-QEA fuq Grupp ta' Ħidma tal-Kunsill (2009).

67. F’dawk il-każijiet fejn il-kwantifikazzjoni u l-valorizzazzjoni hija diffiċli, analiżi soda ta’ aspetti kwalitattivi tista’ tgħin fit-tqabbil ta’ għażliet alternattivi. Ma jsirx tqabbil kwalitattiv fil-valutazzjonijiet tal-impatt kollha. Madankollu, għal dak li jirrigwarda l-metodi, l-analiżi tal-Qorti wriet li "analiżi multikriterji" intużat f’44 % tar-rapporti tal-VI, "analiżi ta’ sensittività" fi 12 % u "analiżi tar-riskju" fi 11 %. Dawn it-tliet metodi kollha kemm huma jinsabu fil-linji gwida tal-VI bħala metodi għat-tqabbil tal-impatti [63].

68. Fl-aħħar nett, dettall konsistenti fl-analiżi jiffaċilita t-tqabbil bejn l-għażliet. Madankollu, l-analiżi tal-Qorti wriet li, f’madwar nofs il-każijiet irreveduti, id-dettall fl-analiżi tal-għażliet differenti ma kienx ibbilanċjat. Ingħata aktar tagħrif b’mod sinfikanti għal grupp sekondarju tal-għażliet u ħafna drabi biss għal dik l-għażla speċifika li mbagħad aktar tard kienet miżmuma għall-proposta tal-Kummissjoni.

Id-disponibbiltà ta’datagħall-valutazzjonijiet tal-impatt għadha problema

69. Ħafna mill-isfidi tal-analiżi tal-impatti jmorru lura għall-problema tad-disponibbiltà tad-data. Skont l-intervisti mal-persunal tal-Kummissjoni l-ġbir pront tad-data standardizzata u komparabbli jqajjem problema partikolari. Id-differenzi bejn l-Istati Membri fid-disponibbiltà u l-affidabbiltà tad-data jfixklu aktar din il-kwistjoni, kif juri l-eżempju hawn taħt (ara l-Kaxxa 8).

Kaxxa 8

Eżempju ta’ problemi fil-kwalità u d-disponibbiltà tad-data

Fil-każ ta' "Opportunitajiet Indaqs", ir-rapport tal-VI jirrikonoxxi nuqqas ta' data affidabbli dwar id-diskriminazzjoni u jiġbed l-attenzjoni għall-fatt li l-ġbir ta’ data għal raġunijiet ta’ diskriminazzjoni ma jsirx sistematikament mill-Istati Membri [64]. Sabiex ittaffi dawn il-problemi, il-Kummissjoni kkomplementat id-data eżistenti bi stħarriġiet tal-opinjoni fuq il-perċezzjoni u l-esperjenza tan-nies dwar id-diskriminazzjoni.

70. Matul il-perjodu ta’ verifika, sar użu dejjem akbar tal-istudji esterni għall-ġbir tad-data u dan ġie inkoraġġut aktar fir-reviżjoni tal-2009 tal-linji gwida tal-Kummissjoni [65]. Min-naħa l-oħra, il-verifika sabet li sorsi interni bħaċ-Ċentru Konġunt għar-Riċerka tal-Kummissjoni (JRC) jew EUROSTAT (id-dipartiment tal-istatistika tal-Kummissjoni) għad mhumiex qed jintużaw b’mod attiv għad-determinazzjoni tad-disponibbiltà ta’ data speċifika tal-Istat Membru għall-finijiet ta’ VI u biex tingħata tali data (pereżempju f’koperazzjoni mal-uffiċċji tal-istatistika nazzjonali). In-netwerk ta’ entitajiet bħall-Kumitat tar-Reġjuni, il-Kumitat Ekonomiku u Soċjali jew il-Grupp ta’ Livell Għoli għal Regolamentazzjoni Aħjar ukoll mhux qed jintuża għal dan il-fini.

71. Fil-konklużjonijiet tiegħu ta’ dan l-aħħar dwar Regolamentazzjoni Aħjar, il-Kunsill Kompetittività stieden lill-Kummissjoni biex fi stadju bikri tikkoopera mal-Istati Membri fil-ġbir tad-data għat-tħejjija ta’ Valutazzjonijiet tal-Impatt sabiex dawn iqisu l-ispeċifiċitajiet tal-Istati Membri fil-ħidma preparatorja sussegwenti tiegħu [66].

L-informazzjoni dwar l-aspetti tal-implimentazzjoni, l-ispejjeż tal-infurzar u l-piż amministrattiv jistgħu jittejbu aktar

72. L-effettività ta’ intervent u l-ispejjeż tiegħu huma influwenzati mill-mod kif jiġi implimentat u infurzat mill-Kummissjoni, u fl-aħħar mill-aħħar mill-Istati Membri. Nuqqas ta' informazzjoni dwar problemi ta' implimentazzjoni li tfaċċaw fil-leġiżlazzjoni eżistenti huwa problematiku għaliex tagħrif dwar aspetti bħal dawn huwa relevanti sabiex jiġu evitati problemi simili wara reviżjoni. Hija għal din ir-raġuni li aspetti ta’ implimentazzjoni għandhom jiġu analizzati f’VI, u għaliex jeħtieġ li tinġabar informazzjoni dwar it-traspożizzjoni u l-implimentazzjoni ta’ miżuri regolatorji eżistenti. Din l-informazzjoni tista’ tingħata inter alia permezz ta’ evalwazzjonijiet ex-post tal-politiki u l-programmi eżistenti.

L-aspetti ta’ implimentazzjoni mhumiex dejjem analizzati biżżejjed fil-valutazzjonijiet tal-impatt

73. Filwaqt li aspetti ta’ implimentazzjoni huma indirizzati fil-Valutazzjonijiet tal-Impatt tal-Kummissjoni, il-verifika sabet li mhux fil-każijiet kollha jagħmlu enfasi biżżejjed fuq l-arranġamenti tal-implimentazzjoni. L-analiżi tal-Qorti tindika li għallanqas referenza għal pjan ta’ implimentazzjoni ngħatat f'mhux aktar minn madwar nofs ir-rapporti rreveduti. Instabu bosta każijiet fejn aspetti importanti tal-implimentazzjoni ma kinux ġew analizzati biżżejjed fir-rapporti tal-VI. Ladarba l-proposta leġiżlattiva tintbagħat lill-Parlament Ewropew u lill-Kunsill, tingħata taqsira dwar valutazzjoni aktar dettaljata ta’ dawn l-aspetti fi pjanijiet ta’ implimentazzjoni speċifiċi. Barra dan, jintużaw tabelli ta’ korrelazzjoni mill-Kummissjoni għall-monitoraġġ ta' atti legali li permezz tagħhom saret it-traspożizzjoni ta' dispożizzjonijiet speċifiċi tal-UE fil-leġiżlazzjoni nazzjonali.

74. Mistoqsijiet li saru fost l-utenti tar-rapporti tal-VI barra l-Kummissjoni (MEPs, rappreżentanti tal-Istati Membri u uffiċjali tal-Parlament Ewropew u tal-Kunsill) indikaw li l-implikazzjonijiet tat-traspożizzjoni u tal-implimentazzjoni kienu ta’ relevanza kbira matul il-proċess tat-teħid tad-deċiżjonijiet leġiżlattivi. Dan huwa kkorroborat ukoll mill-ħidma tal-entitajiet ta’ verifika nazzjonali fl-Istati Membri [67]. L-eżempju fil-Kaxxa 9 juri l-konsegwenzi possibbli ta’ analiżi inadegwata tal-aspetti ta’ implimentazzjoni matul il-proċess tat-teħid tad-deċiżjonijiet leġiżlattivi.

Kaxxa 9

Valutazzjoni tal-aspetti ta’ implimentazzjoni: Valutazzjonijiet tal-impatt dwar "Drittijiet tal-konsumatur"

Il-VI dwar "Drittijiet tal-konsumatur" [68] ma kienx fiha analiżi soda tal-effett tal-armonizzazzjoni Ewropea li jkun jirriżulta minħabba d-Direttiva proposta fl-Istati Membri differenti [69]. B’mod partikolari, il-VI kienet nieqsa minn analiżi tad-differenzi bejn il-leġiżlazzjoni nazzjonali eżistenti u r-regoli armonizzati l-ġodda proposti fir-rigward tal-leġiżlazzjoni tad-drittijiet tal-konsumatur. Dan ġie osservat ukoll mill-"Grupp ta’ Ħidma għall-Ħarsien tal-Konsumatur" magħmul minn Membri tal-Parlament Ewropew tal-"Kumitat għas-Suq Intern" tal-Parlament Ewropew [70]. B’konsegwenza ta’ dan, il-proposta inizjali tal-Kummissjoni mistennija li tiġi emendata b'mod sinifikanti matul il-proċedura leġiżlattiva sabiex tikkkunsidra aħjar is-sitwazzjoni speċifika tal-Istati Membri.

75. Il-persunal tal-Kummissjoni inkarigati bir-responsabbiltà tal-Valutazzjonijiet tal-Impatt indikaw diffikultajiet fil-valutazzjoni ta’ tali aspetti speċifiċi għal Unjoni Ewropea fejn leġiżlazzjoni tiddaħħal f'27 sistema legali u tiġi implimentata u infurzata minn saħansitra għadd akbar ta’ entitajiet nazzjonali u reġjonali. Innutaw ukoll in-nuqqas ta’ Valutazzjonijiet tal-Impatt nazzjonali għal inizjattivi tal-UE, li setgħu jipprovdu sors prezzjuż ta’ informazzjoni dwar l-ostakli potenzjali għal implimentazzjoni effettiva li jirriżultaw minn kuntesti nazzjonali speċifiċi u stimi affidabbli għall-ispejjeż potenzjali ta’ infurzar ta’ proposta leġiżlattiva (ara l-paragrafu 41).

L-evalwazzjonijietex-post ta’ politiki u programmi eżistenti ma jitwettqux sistematikament madwar l-oqsma leġiżlattivi kollha

76. Intervent pubbliku (u l-impatt attwali tiegħu) għandu jiġi vvalutat permezz ta’ monitoraġġ kontinwu u ta' evalwazzjoni ex-post sabiex jittejjeb l-iżvilupp ulterjuri ta' interventi. Biex jiffaċilitaw l-għarfien u r-reazzjoni għal inizjattivi tal-futur, jeħtieġ li l-evalwazzjonijiet ex-post jiġbru informazzjoni relevanti dwar il-konformità mal-leġiżlazzjoni u l-effettività tar-regoli meta mqabbla mar-riżultati mistennija kif deskritti fil-bidu fil-VI [71].

77. Fehma dwar kemm kienet effettiva t-traspożizzjoni u l-implimentazzjoni tal-leġiżlazzjoni tal-UE hija element sinifikanti li għandu jkun ikkunsidrat mill-Kummissjoni kull meta jiġu ppreżentati proposti għal leġiżlazzjoni rreveduta. Il-verifika wriet li matul il-perjodu ta’ verifika l-fokus tal-evalwazzjonijiet ex-post tal-Kummissjoni kien ivarja b’mod sinifikanti minn dak tal-VI. Analiżi tal-ħarsa inġenerali tal-Kummissjoni tal-evalwazzjonijiet tagħha għall-2007 [72] turi li 24 % biss tal-evalwazzjonijiet ex-post indirizzaw kwistjonijiet relatati mar-reviżjoni tal-leġiżlazzjoni eżistenti (settorjali jew trasversali). Dan il-fatt ġie nnutat ukoll fi studju reċenti [73].

L-ispejjeż tal-infurzar u l-piżijiet amministrattivi mhumiex ikkwantifikati biżżejjed

L-ispejjeż tal-infurzar

78. L-abbozzar ta’ leġiżlazzjoni li tkun faċli biex tiġi infurzata huwa l-mod l-aktar effettiv għall-prevenzjoni tal-ispejjeż eċċessivi tal-infurzar [74]. Il-Kummissjoni tikkwantifika spejjeż tal-infurzar fir-rapporti tal-VI fil-każijiet fejn iqisuhom bħala relevanti u sinifikanti. Il-Qorti osservat li, fil-prattika, filwaqt li ssir referenza għall-ispejjeż tal-infurzar f’ħafna rapporti tal-VI, stimi kwantifikati ta’ dawn l-ispejjeż ġew analizzati bir-reqqa fi ftit każijiet biss. Għall-programmi tan-nefqa tal-UE, spejjeż bħal dawn jiġġarrbu jew mill-Kummissjoni nfisha (fil-każ ta’ ġestjoni diretta) jew b’mod konġunt mal-Istati Membri fil-każ ta’ ġestjoni kondiviża jew deċentralizzata. Ir-reviżjoni fid-dettall tal-Valutazzjonijiet tal-Impatt relatati ma’ żewġ programmi kbar ta’ nefqa tal-UE (jiġifieri l-Valutazzjonijiet tal-Impatt dwar il-Koeżjoni u s-Seba’ Programm Kwadru [ta’ Qafas] tal-RTD (FP7) [75]) uriet li f’dawn il-każijiet l-ispejjeż ta’ infurzar ma kinux ġew ikkwantifikati fid-dettall.

Il-piż amministrattiv tal-leġiżlazzjoni eżistenti: programm ta’ azzjoni għat-tnaqqis

79. F’Marzu 2007, taħt l-inizjattiva "Regolamentazzjoni Aħjar" tal-UE, il-Kummissjoni u l-Kapijiet tal-Istat u tal-Gvernijiet tal-Istati Membri kollha ftiehmu li sal-2012 inaqqsu l-piż amministrattiv li jirriżulta minn leġiżlazzjoni eżistenti tal-UE b’25 %. Sussegwentement il-Kummissjoni bdiet kejl sistematiku tal-ispejjeż ta’ informazzjoni għan-negozji li jirriżultaw mil-leġiżlazzjoni tal-UE [76] (ara l-Kaxxa 10). F’Awwissu 2007, twaqqaf "Grupp ta’ Livell Għoli ta’ Partijiet Interessati Indipendenti għall-Piżijiet Amministrattivi" biex jipprovdi konsulenza lill-Kummissjoni f’dan il-qasam.

Rari jintuża Mudell tal-Ispejjeż Standard għall-kwantifikazzjoni tal-piżijiet amministrattivi potenzjali ta’ leġiżlazzjoni ġdida

80. Fil-kuntest ta’ VI għal leġiżlazzjoni ġdida, il-linji gwida tal-Kummissjoni jitolbu li jintuża l-Mudell tal-Ispejjeż Standard (SCM) għall-kwantifikazzjoni tal-piż amministrattiv, fejn dan huwa mistenni li jkun sinifikanti [77]. Il-Mudell tal-Ispejjeż Standard huwa metodoloġija relattivament sempliċi u standardizzata li hija applikata f’ħafna pajjiżi (ara l-Anness I), il-valutazzjoni ta’ tali spejjeż hija anqas kumplessa mid-determinazzjoni tal-impatti ekonomiċi, soċjali u ambjentali kollha.

81. Mid-39 rapport tal-VI fl-2008 eżaminati mill-Qorti, il-Kummissjoni kkunsidrat il-valutazzjoni tal-piżijiet amministrattivi f’35 każ. F’14 minn dawn il-35 każ il-piż amministrattiv kien ikkwantifikat ukoll. Madankollu, il-Mudell tal-Ispejjeż Standard intuża f'erbgħa minn dawn biss.

Kaxxa 10

Il-Programm ta’ Azzjoni tal-Kummissjoni kellu fil-mira tiegħu t-tnaqqis tal-burokrazija

F’Ottubru 2009, il-Kummissjoni ffinalizzat il-kejl tagħha tal-piżijiet amministrattivi [78] li jġarrbu n-negozji biex huma jilħqu l-obbligi legali tal-UE tal-għoti ta' informazzjoni dwar il-prodotti jew l-attivitajiet tagħhom, kemm jekk lill-awtoritajiet pubbliċi jew inkella lill-partijiet privati [79]. Dan l-istudju stma l-ispejjeż imposti fl-2005 bit-72 att koperti mill-Programm ta’ Azzjoni u t-13-il qasam prijoritarju tiegħu għal EUR 123,8 biljun fl-2005 [80]. Il-Kummissjoni identifikat total ta’ 486 obbligu ta’ informazzjoni tal-UE, u aktar minn 10000 obbligu nazzjonali li jittrasponu jew li jimplimentaw dawn l-obbligi tal-UE (li minnhom aktar minn 700 jmorru lil hinn mir-rekwiżiti legali tal-UE). Abbażi ta’ din l-analiżi u minbarra l-miżuri li jinsabu taħt ir-responsabbiltà tagħha stess, il-Kummissjoni bdiet għadd ta’ proposti leġiżlattivi biex tneħħi jew tnaqqas il-piżijiet amministrattivi: s’issa, il-Parlament Ewropew u l-Kunsill adottaw 33 att (bi tnaqqis stmat ta’ EUR 5,7 biljun) li kienu ġew proposti mill-Kummissjoni. Tmintax-il miżura oħra li jistgħu jdaħħlu tnaqqis stmat ta’ EUR 30,7 biljun għadhom pendenti.

Konklużjonijiet u Rakkomandazzjonijiet

L-użu tal-valutazzjonijiet tal-impatt għat-teħid tad-deċiżjonijiet fil-Kummissjoni, fil-Parlament Ewropew u fil-Kunsill

82. Mill-2002 ’il hawn, il-Kummissjoni stabbiliet sistema ta’ valutazzjoni tal-impatt komprensiva, li, għal bosta mill-aspetti li ġew riveduti mill-Qorti, jistgħu jitqiesu bħala prassi tajba fl-UE. Il-Qorti nnutat ukoll titjib fil-valutazzjonijiet tal-impatt tal-Kummissjoni matul il-perjodu ta’ verifika. B’mod partikolari f’dawn l-aħħar snin il-valutazzjonijiet tal-impatt għenu biex itejbu l-kapaċità tal-Kummissjoni fil-formulazzjoni tal-proposti tagħha. Il-verifika sabet evidenza li l-proċeduri tal-VI saru parti integrali mill-proċess tal-iżvilupp ta’ politika u li r-rapporti tal-VI jintużaw b’mod attiv minn dawk li jieħdu d-deċiżjonijiet fi ħdan il-Kummissjoni.

83. Il-kwalità regolatorja hija r-responsabbiltà tat-tliet istituzzjonijiet tal-UE kollha kemm huma involuti fil-proċess leġiżlattiv. Il-Valutazzjonijiet tal-Impatt tal-Kummissjoni jintbagħtu b’mod sistematiku lill-Parlament Ewropew u lill-Kunsill u l-utenti fiż-żewġ istituzzjonijiet iqisuhom ta’ għajnuna meta jikkunsidraw proposti leġiżlattivi tal-Kummissjoni. Madankollu, Valutazzjonijiet tal-Impatt mhumiex aġġornati matul il-proċedura leġiżlattiva meta jiġu proposti l-emendi. Ladarba tiġi emendata l-proposta inizjali tal-Kummissjoni, la l-Kummissjoni, u lanqas il-Parlament Ewropew jew il-Kunsill ma janalizzaw b'mod sistematiku l-impatt ta' dawk l-emendi. Għaldaqstant, l-impatti stmati tal-att leġiżlattiv finali mhumiex magħrufa jekk ikunu saru emendi sostanzjali.

Il-proċeduri tal-Kummissjoni għat-tħejjija tal-valutazzjonijiet tal-impatt

84. It-trasparenza tagħti kredibilità, u l-approċċ tal-Kummissjoni għall-valutazzjoni tal-impatt huwa l-aktar b’saħħtu fejn jipprovdi tali trasparenza. Eżempji huma l-pubblikazzjoni tas-CLWP, il-pjanijiet ta’ direzzjoni, il-verżjoni sħiħa tar-rapport tal-VI finali u, mill-2007, l-opinjonijiet tal-Bord għall-VI. Madankollu, dan ir-rapport jidentifika n-nuqqasijiet li ġejjin fir-rigward tal-proċeduri tal-Kummissjoni għall-għażla ta’ inizjattivi biex isirilhom VI, għall-konsultazzjoni ma’ partijiet interessati u għar-reviżjoni ta’ kwalità tal-abbozzi tar-rapporti tal-VI:

- Il-Kummissjoni ma indikatx bil-quddiem l-inizjattivi kollha li kellha ssirilhom VI minn qabel, u għall-Valutazzjonijiet tal-Impatt relatati ma’ proposti leġiżlattivi barra s-CLWP ir-raġunijiet għall-għażla ta’ liema inizjattivi kellhom ikunu analizzati ma sarux pubbliċi;

- konsultazzjonijiet ma’ partijiet interessati ma sarux dwar abbozzi ta’ rapporti tal-VI. B'konsegwenza ta’ dan, il-benefiċċji potenzjali tal-iskrutinju pubbliku qabel ma tiġi ffinalizzata l-proposta (jiġifieri l-ġbir tal-opinjonijiet tal-partijiet kollha konċernati fi stadju bikri u l-aċċettazzjoni akbar għall-proposta leġiżlattiva li tirriżulta) għadhom ma mmaterjalizzawx kompletament; u

- instab li l-Bord għall-VI ikkontribwixxa għall-kwalità tal-Valutazzjonijiet tal-Impatt. Madankollu, f’ċerti każijiet, ir-reviżjoni ta’ kwalità seħħet tard wisq fil-proċess.

Rakkomandazzjoni 1

Il-Kummissjoni għandha ttejjeb il-proċess tal-valutazzjoni tal-impatt billi:

- tipprovdi ħarsa inġenerali tal-inizjattivi leġiżlattivi kollha (inkluża r-reviżjoni ta’ leġiżlazzjoni eżistenti) li għandha l-intenzjoni li twettaq Valutazzjoni tal-Impatt fuqhom. Għandha tingħata ġustifikazzjoni raġonata meta ma ssirx Valutazzjoni tal-Impatt;

- tippubblika, għal finijiet ta’ tagħrif u kkummentar, dokumenti interim (bħal pjanijiet ta’ direzzjoni u abbozz ta’ verżjoni tar-rapport tal-Valutazzjoni tal-Impatt); u

- tiżgura li r-reviżjoni tal-kwalità mill-Bord għall-VI dwar il-ħidma tal-Valutazzjoni tal-Impatt isseħħ fil-ħin

Il-kontenut u l-preżentazzjoni tar-rapporti tal-valutazzjoni tal-impatt tal-Kummissjoni

85. Il-Kummissjoni adottat approċċ ambizzjuż għall-VI billi timmira għall-analizzar tal-aspetti ekonomiċi, soċjali u ambjentali sinifikanti kollha f’valutazzjoni waħda u unika. Ir-rapporti tal-VI għandu jkun fihom deskrizzjoni tal-problema inkwistjoni, għandhom janalizzaw firxa ta’ għażliet ta’ politika fattibbli f’termini ta’ spejjeż u benefiċċji u jipprovdu valutazzjoni ta’ kwistjonijiet ta’ implimentazzjoni u ta’ infurzar kif ukoll stima tal-piż amministrattiv li jirriżulta mil-leġiżlazzjoni proposta. Tiddeskrivi wkoll qafas għal monitoraġġ u evalwazzjoni għall-futur. Din il-valutazzjoni komprensiva meta mqabbla ma’ sistemi oħra ta’ VI hija waħda favorevoli.

86. Globalment, ir-rapporti tal-VI instabu li kienu konformi mar-rekwiżiti speċifikati fil-linji gwida tal-Kummissjoni. Madankollu, il-verifika identifikat għadd ta’ nuqqasijiet fir-rigward tal-kontenut u l-preżentazzjoni tar-rapporti tal-VI:

- mhux dejjem jinġabru faċilment ir-riżultati u l-messaġġi prinċipali tar-rapporti tal-VI, inkluża d-deskrizzjoni ta’ kif intervent huwa mistenni li jilħaq l-objettivi tiegħu. It-tqabbil tal-impatti tal-għażliet ta’ politika differenti ppreżentati f’rapport tal-VI ta’ sikwit hija diffiċli;

- id-diffikultajiet fl-ikkwantifikar u fil-valorizzazzjoni tal-impatti tirreferi lura għad-disponibbiltà tad-data. Dan huwa qasam fejn il-Kummissjoni għadha mhix qed tisfrutta biżżejjed la l-kapaċitajiet interni u lanqas dawk tal-Istati Membri;

- l-aspetti ta’ implimentazzjoni mhumiex analizzati biżżejjed fil-valutazzjonijet tal-impatt. L-evalwazzjonijiet ex-post li jistgħu jagħtu tagħrif relevanti dwar politiki u programmi eżistenti li jista’ jintuża fil-kuntest ta’ VI ta’ sikwit mhumiex disponibbli għal miżuri leġiżlattivi; u

- l-ispejjeż tal-infurzar u l-piż amministrattiv li jirriżultaw mil-leġiżlazzjoni Ewropea mhux dejjem jiġu kkwantifikati biżżejjed. Il-Mudell tal-Ispejjeż Standard bilkemm jintuża għall-kwantifikazzjoni ta’ piżijiet amministrattivi potenzjali.

Rakkomandazzjoni 2

Il-Kummissjoni għandha ttejjeb il-preżentazzjoni tar-rapporti ta’ valutazzjoni tal-impatt u l-kontenut tagħhom billi:

- tħejji rapporti tal-Valutazzjoni tal-Impatt b’tali mod li tiffaċilita t- tqabbil ta' għażliet alternattivi f'termini tal-impatti stmati tagħhom billi ttejjeb il-kwantifikazzjoni u l-valorizzazzjoni tal-impatti u l-preżentazzjoni ta’ analiżi kwalitattiva;

- tiżviluppa strateġija li ttejjeb il-kwalità tad-data disponibbli għall-Valutazzjoni tal-Impatt, filwaqt li tqis is-sitwazzjonijiet speċifiċi fl-Istati Membri individwali;

- tagħmel akter enfasi fuq aspetti ta’ implimentazzjoni u tagħmel aktar użu minn evalwazzjonijiet ex-post tal-implimentazzjoni tal-leġiżlazzjoni tal-UE bħala kontribut għall-proċess tal-VI; u

- tanalizza l-ispejjeż tal-infurzar tal-proposti leġiżlattivi tagħha f’aktar dettall u fejn il-piżijiet amministrattivi huma kkwantifikati tuża l-Mudell tal-Ispejjeż Standard.

Il-valutazzjoni tal-Impatt fl-istituzzjonijiet tal-UE: appoġġ effettiv għat-teħid tad-deċiżjonijiet

87. Il-Qorti tqis li l-Kummissjoni għandha tagħti kunsiderazzjoni xierqa lill-prinċipji ta’ ċarezza tal-objettivi, is-simplifikar, ir-realiżmu, it-trasparenza, u r-responsabbiltà meta tfassal interventi ġodda u meta tirrevedi dawk eżistenti [81]. Meta wieħed iqis kollox, il-verifika wriet li partikolarment f’dawn l-aħħar snin, il-VI kienet effettiva bħala appoġġ għat-teħid tad-deċiżjonijiet fi ħdan l-istituzzjonijiet tal-UE. Il-Parlament Ewropew, il-Kunsill u l-Kummissjoni huma mistiedna jikkunsidraw is-sejbiet u r-rakkomandazzjonijiet deskritti f’dan ir-rapport meta jirrevedu l-ftehimiet interistituzzjonali tagħhom dwar "Regolamentazzjoni Aħjar" u "Approċċ Komuni għal VI." Dan se jipprovdi wkoll opportunità biex iqisu t-tibdiliet li jirriżultaw mit-Trattat ta' Liżbona li daħal fis-seħħ fl- 1 ta’ Diċembru 2009, bħad-dritt tal-inizjattiva ġeneralizzat għal grupp ta’ Stati Membri u r-rwol tal-parlamenti nazzjonali fit-teħid tad-deċiżjonijiet tal-UE.

Dan ir-rapport ġie adottat mill-Qorti tal-Awdituri fil-Lussemburgu fil-laqgħa tagħha tad- 19 ta’ Mejju 2010.

Għall-Qorti tal-Awdituri

+++++ TIFF +++++

Vítor Manuel da Silva Caldeira

President

[1] Il-Kummissjoni Ewropea, White Paper on European Governance (White Paper dwar il-Governanza Ewropea), COM(2001) 428 finali.

[2] Komunikazzjoni tal-Kummissjoni, General principles and minimum standards for consultation of interested parties by the Commission (Prinċipji ġenerali u standards minimi għall-konsultazzjoni ta’ partijiet interessati mill-Kummissjoni), COM(2002) 704 (minn issa msejħa "standards minimi").

[3] Il-Kummissjoni Ewropea, IA Guidelines (Il-Linji Gwida tal-VI), SEC(2005) 791, p. 6.

[4] Ara l-Kummissjoni Ewropea, Ir-Rapport mill-Kummissjoni dwar il-ħidma tal-Kumitati matul is-sena 2006, COM(2007) 842, 2007; il-Parlament Ewropew, Il-Grupp ta' Ħidma dwar ir-Riforma Parlamentari, It-Tieni Rapport Interim dwar Legislative Activities and Inter-Institutional Relations (Attivitajiet Leġiżlattivi u Relazzjonijiet Interistituzzjonali), il- 15 ta’ Mejju 2008, PE 406.309/CPG/GT (Dokument intern tal-Parlament Ewropew), il-Parti B, Kapitlu 4, p. 41.

[5] OECD, Indicators of Regulatory Management Systems (Indikaturi tas-Sistemi ta’ Ġestjoni Regolatorja), Kumitat għall-Politika Regolatorja, Rapport 2009; Evaluating Integrated IAs (EVIA) (L-evalwazzjoni ta’ Valutazzjonijiet tal-Impatt Integrati (EVIA)), Rapport finali, Marzu 2008.

[6] Il-Kummissjoni Ewropea, IA Guidelines (Il-Linji Gwida tal-VI), SEC(2005) 791.

[7] Il-Kummissjoni Ewropea, Guidelines on IA, (Il-Linji Gwida tal-VI), SEC(2005) 791, 15.6.2005, kif emendata fil- 15.3.2006; Il-Kummissjoni Ewropea, IA Guidelines, (Il-Linji Gwida tal-VI), SEC(2009) 92, 15.1.2009.

[8] Nota ta’ informazzjoni mill-President lill-Kummissjoni, Enhancing quality support and control for Commission IAs (Titjib fl-appoġġ u l-kontroll tal-kwalità għall-Valutazzjonijiet tal-Impatt tal-Kummissjoni), Il-Bord għall-VI, l- 14 ta’ Novembru 2006.

[9] http://ec.europa.eu/governance/impact/ia_carried_out/ia_carried_out_en.htm

[10] Il-Ftehim Interistituzzjonali dwar Tfassil Aħjar tal-Liġijiet (ĠU C 321, 31.12.2003), il-paragrafu 28.

[11] Il-Ftehim Interistituzzjonali dwar approċċ komuni għall-VI (14901/05 JUR, adottat fid- 29.11.2005).

[12] Approċċ komuni interistituzzjonali għall-VI (14901/05 JUR, adottat fid- 29.11.2005), il-punt 19.

[13] PE: Il-Konferenza taċ-Cħairmen tal-Kumitati, VI: L-Esperjenza tal-Parlament Ewropew, Rapport ta’ Inventarju tal-Approċċ Komuni għall-VI. Il-Kunsill: Nota mid-Direttur tas-Segretarjat Ġenerali, id-Direttorat-Ġenerali C, id-Direttorat I, "Reviżjoni tal-Approċċ Komuni Interistituzzjonali għall-VI – Il-qagħda preżenti fit-trattatment tal-VI fil-Kunsill", Brussell, 3.11.2008. Il-Kummissjoni: Reviżjoni tal-Approċċ Komuni Interistituzzjonali għall-VI - L-Implimentazzjoni tal-Approċċ Komuni mill-Kummissjoni. Dokument ta’ Ħidma tas-Segretarjat Ġenerali SG.C.2 D(2008) 9524.

[14] Resolution of 24 March 2004 on the assessment of the impact of Community legislation and the consultation procedures (Riżoluzzjoni tal- 24 ta’ Marzu 2004 dwar il-valutazzjoni tal-impatt tal-leġiżlazzjoni Komunitarja u l-proċeduri tal-konsultazzjoni) (2003/2079(INI)); Resolution of 10 July 2005 on Minimising administrative costs imposed by legislation (Riżoluzzjoni tal- 10 ta’ Lulju 2007 dwar L-imminimizzar tal-ispejjeż amministrattivi imposti mil-leġiżlazzjoni) (2005/2140(INI)); Resolution of 16 May 2006 on the implementation, consequences and impact of the internal market legislation in force (Riżoluzzjoni tas- 16 ta’ Mejju 2006 dwar l-implimentazzjoni, il-konsegwenzi u l-impatt tal-leġiżlazzjoni dwar is-suq intern fis-seħħ) (2004/2224(INI)); Resolution of 16 May 2006 on Better law-making 2004: application of the principle of subsidiarity - 12th annual report (Riżoluzzjoni tas- 16 ta’ Mejju dwar Tfassil Aħjar tal-Liġijiet 2004: l-applikazzjoni tal-prinċipju tas-sussidjarjetà - it-12-il rapport annwali) (2005/2055(INI)); Resolution of 4 September 2007 on Better law-making 2005: application of the principle of subsidiarity and proportionality - 13th annual report (Riżoluzzjoni tal- 4 ta’ Settembru 2007 dwar Tfassil Aħjar tal-Liġijiet 2005: l-applikazzjoni tal-prinċipju tas-sussidjarjetà u l-proporzjonalità – it-13-il rapport annwali) (2006/2279(INI)); Resolution of 4 september 2007 on the Single Market Review (Riżoluzzjoni tal- 4 ta’ Settembru 2007 dwar ir-Reviżjoni tas-Suq Wieħed) (2007/2024(INI)); Resolution of 4 September 2007 on Better Regulation in the European Union (Riżoluzzjoni tal- 4 ta’ Settembru 2007 dwar Regolamentazzjoni Aħjar fl-Unjoni Ewropea) (2007/2095(INI)); Resolution of 21 October 2008 on Better law-making 2006: application of the principle of subsidiarity and proportionality - 14th annual report (Riżoluzzjoni tal- 21 ta’ Ottubru 2008 dwar Tfassil Aħjar tal-Liġijiet 2006: l-applikazzjoni tal-prinċipju ta’ sussidjarjetà u proporzjonalità - l-14-il rapport annwali) (2008/2045(INI)); European Parliament, Committee on Legal Affairs (il-Parlament Ewropew, il-Kumitat għall-Affarijiet Legali), "Report on Better Regulation in the EU" (Rapport dwar Regolamentazzjoni Aħjar fl-UE) (2007/2095(INI)); A6-0273/2007 finali, 2.7.2007: ara d-dikjarazzjoni ta’ spjegazzjoni u l-punti 5 sa 15, 21, 26, 30, 42 sa 43.

[15] Il-Kunsill tal-Unjoni Ewropea, Il-konklużjonijiet tal-Kunsill għall-Kompetittività, dwar "Regolamentazzjoni Aħjar", 17076/09, 4.12.2009, il-punt 6.

[16] Ftehim Interistituzzjonali dwar tfassil aħjar tal-liġijiet; Approċċ Komuni Interistituzzjonali għall-VI, 2005.

[17] Il-Kummissjoni Ewropea, Communication from the Commission on impact assessment (Komunikazzjoni mill-Kummissjoni dwar il-valutazzjoni tal-impatt), COM(2002) 276 finali; Il-Kummissjoni Ewropea, Komunikazzjoni, "Towards a reinforced culture of consultation and dialogue - General principles and minimum standards for consultation of interested parties by the Commission" (Lejn kultura rinfurzata ta' konsultazzjoni u djalogu - Prinċipji ġenerali u standards minimi għall-konsultazzjoni ta’ partijiet interessati mill-Kummissjoni), COM(2002) 704 finali; Nota ta’ avviż mill-President lill-Kummissjoni, Enhancing quality support and control for Commission Impact Assessments (It-titjib fl-appoġġ għall-kwalità u l-kontroll għall-Valutazzjonijiet tal-Impatt tal-Kummissjoni), Il-Bord għall-VI, l- 14 ta’ Novembru 2006, Il-Kummissjoni Ewropea, 2005/2006 IA Guidelines (Il-Linji Gwida tal-VI 2005/2006), SEC(2005)791.

[18] Mandelkern Group on Better Regulation (Il-Grupp Mandelkern dwar Regolamentazzjoni Aħjar), Rapport Finali, it- 13 ta’ Novembru 2001.

[19] OECD, Regulatory Impact Analysis: Best Practice in OECD Countries, 1997; OECD, APEC-OECD Integrated Checklist on Regulatory Reform: Final Draft, 2005 (L-OECD, L-analiżi tal-Impatt Regolatorju: L-aħjar prassi fil-pajjiżi tal-OECD, 1997, OECD, Lista ta’ Ċċekkjar Integrata dwar Riforma Regolatorja tal-APEC-OECD: Abbozz finali, 2005); OECD, Indicators of Regulatory Management Systems (Indikaturi ta’ Sistemi ta’ Gestjoni Regolatorja), 2009.

[20] Il-Kummissjoni Ewropea, "Communication from the Commission on IA", (Komunikazzjoni mill-Kummissjoni dwar il-VI), COM(2002)276 finali tat- 2.6.2002, il-paragrafu 1.2.: IA is ".. the process of (the) systematic analysis of the likely impacts of intervention by public authorities" (Il-VI hija ... "l-proċess tal-analiżi sistematika tal-impatti probabbli tal-intervent mill-awtoritajiet pubbliċi").

[21] José Manuel Barroso – Il-President tal-Kummissjoni Ewropea: Response to UK Presidency Programme (Reazzjoni għall-Programm tal-Presidenza tar-Renju Unit), Il-Parlament Ewropew – Sessjoni Plenarja, Brussell, it- 23 ta’ Ġunju 2005; Uniting in peace: the role of Law in the European Union (L-unità fil-paċi : ir-rwol tal-Liġi fl-Unjoni Ewropea), Jean Monnet lecture, EUI Firenze, il- 31 ta’ Marzu 2006; Qualité de la législation européenne : le temps des résultats Parlement Européen (Il-kwalità tal-leġiżlazzjoni Ewropea: żmien għar-riżultati, il-Parlament Ewropea), Strasbourg, l- 4 ta’ April 2006; Preżentazzjoni tal-Programm ta’ Ħidma tal-Kummissjoni Ewropew għall-2007, Il-Parlament Ewropew, Strasbourg, l- 14 ta’ Novembru 2006; Alive and kicking: the renewed Lisbon strategy is starting to pay off (Għadha hajja u b’saħħitha: l-istrateġija mġedda ta’ Liżbona bdiet tagħti r-riżultati); Brussell, il- 5 ta’ Marzu 2007; "We are all new Europeans now" ("Aħna issa lkoll Ewropej ġodda"), Il-Parlament Litwan (Seimas), Vilnius, id- 29 ta’ Marzu 2007; Günther Verheugen, "Regolamentazzjoni Aħjar" Il-Konferenza tal-Presidenza Slovena, is- 17 ta’ April 2008.

[22] Ara Annual Policy Strategy for 2005 (L-Istrateġija Annwali ta’ Politika għall-2005); COM(2004) 133 finali, 25.2.2004. The Commission's Legislative and Work Programme for 2004 (Il-Programm Leġiżlattiv u ta’ Ħidma tal-Kummissjoni għall-2004), COM(2003) 645 finali, l-Anness 2: dawn l-inizjattivi kienu jinkludu proposti preleġiżlattivi u leġiżlattivi kbar, li jiddefinixxu politika.

[23] Il-Kummissjoni Ewropea, "Guidelines on IA", (Il-Linji Gwida tal-VI), SEC(2005) 791, 15.6.2005, kif emendata fil- 15.3.2006, Procedural rules (Regoli Procedurali) (II.1).

[24] "Green Papers", proposti għal konsultazzjoni mal-"imsieħba soċjali", deċiżjonijiet u rapporti perjodiċi tal-Kummissjoni, proposti li jsegwu obbligi internazzjonali u miżuri COM li joriġinaw fil-poter li għandha li tissorvelja l-implimentazzjoni korretta tal-liġi tal-KE u deċiżjonijiet eżekuttivi huma eżentati.

[25] Dawn l-inizjattivi (li se jkollhom impatti potenzjalment sinfikanti, jindirizzaw kwistjonijiet ġodda jew sensittivi jew jaffettwaw partijiet interessati b’mod partikolari u li għalhekk għandu jsirilhom VI) jiġu determinati abbażi ta’ screening mis-Segretarjat-Ġenerali, bl-appoġġ tal-Bord għall-VI.

[26] Il-Kummissjoni Ewropea, "Guidelines on IA", (Il-Linji Gwida tal-VI), SEC(2005) 791, 15.6.2005, kif emendata fil- 15.3.2006, Il-Kummissjoni Ewropea, "IA Guidelines" (Il-Linji Gwida tal-VI), SEC(2009) 92, 15.1.2009.

[27] Il-Kummissjoni Ewropea, 2009 IA Guidelines (Il-Linji Gwida tal-VI għall-2009), SEC(2009)92.

[28] COM(2006) 382.

[29] Diskors tal-Kummissarju Reding quddiem il-Grupp ta’ Regolaturi Ewropej fit- 8 ta’ Frar 2006.

[30] Il-Kummissjoni Ewropea, 2009 IA Guidelines (Il-Linji Gwida tal-VI għall-2009), SEC(2009) 92, il-Kapitolu 3, p. 12-16.

[31] Il-Ftehim Interistituzzjonali dwar Tfassil Aħjar tal-Liġijiet: b’mod patikolari l-punti 25 u 29; Il-Ftehim Interistituzzjonali dwar approċċ komuni għall-VI (14901/05 JUR, adottat fid- 29.11.2005): b’mod partikolari l-punti 5, 6 u 13.

[32] COM(2008) 614.

[33] Il-Konferenza taċ-Chairmen tal-Kumitati tal-PE, IA Handbook (Manwal għall-VI):is- 17 ta’ Lulju 2008; il-Kunsill tal-Unjoni Ewropea, Segretarjat Ġenerali, Maniġġar ta' Valutazzjonijiet tal-Impatt fil-Kunsill: Gwida Indikattiva għall-Presidenti ta' Gruppi ta' Ħidma, il-Lussemburgu, 2007.

[34] Il-Parlament Ewropew, Il-Kumitat għall-Industrija, Riċerka u Enerġija, ITRE(2008)0123_1; it- 23 ta’ Jannar 2008, Laqgħa 17:00 - 18:30; Ittra lilll-Kummissarju Piebalgs dwar il-VI tal-Kummissjoni, Continuation of the exchange of views on the Energy Package Electricity and Gas (Kontinwazzjoni tal-iskambju ta’ opinjonijiet dwar il-Pakkett tal-Enerġija Elettriku u tal-Gass).

[35] Il-Kunsill tal-UE, Segretarjat Ġenerali, Maniġġar ta' Valutazzjonijiet tal-Impatt fil-Kunsill. Gwida Indikattiva għall-Presidenti tal-Gruppi ta' Ħidma, 2007.

[36] COM(2007) 528, COM(2007) 529, COM(2007) 530, COM(2007) 531 u COM(2007) 532.

[37] COM(2008) 16, COM(2008) 17 u COM(2008) 19.

[38] Business Europe, Eurochambers, European Consumers’ Organisation, European Environmental Bureau, European Federations for Transport and Environment, European Trade Union Federation, Social Forum, World Wide Fund for Nature (WWF).

[39] Il-Ftehim Interistituzzjonali dwar ħolqien aħjar ta’ liġijiet (2003/C 321/01, l-Artikolu 30).

[40] Il-Ftehim Interistituzzjonali dwar approċċ komuni għall-VI (14901/05 JUR, adottat fid- 29.11.2005).

[41] Ara http://eur-lex.europa.eu/RECH_menu.do?ihmlang=en l-aħħar li ġie kkonsultat kien fil- 15 ta’ Ġunju 2009.

[42] VI: L-Esperjenza tal-Parlament Ewropew - Rapport ta’ Inventarju tal-Approċċ Komuni għall-VI, Il-Konferenza taċ-Chairpersons tal-Kumitati, Diċembru 2008 (Valutazzjonijiet tal-Impatt fuq emendi: 1) sustanzi prijoritarji fl-ilma (Frar 2008); 2) ċerti aspetti tad-Direttiva dwar il-Ħin tax-Xogħol (Lulju 2007); 3) "L-interoperabbiltà tas-sistema ferrovjarja Komunitarja II" (April 2007); 4) Id-Direttiva Proposta dwar il-Kwalità tal-Arja (Settembru 2006); 5) Kwantitajiet Nominali għal Prodotti Mballati Minn Qabel (Novembru 2005); 6) VI tal-miri ta’ riċiklaġġ fid-Direttiva ta' Qafas dwar l-iskart (Mejju 2008); 7) Id-Direttiva 2006/66/KE dwar Batteriji u Akkumulaturi u Skart ta’ Batteriji u ta’ Akkumulaturi u li tħassar 91157/KEE (Novembru 2005).

[43] Id-Direttiva 2006/66/KE tal-Parlament Ewropew u tal-Kunsill tas- 6 ta’ Settembru 2006 dwar batteriji u akkumulaturi u skart ta’ batteriji u ta’ akkumulaturi u li tħassar id-Direttiva 91/157/KEE (ĠU L 266, 26.9.2006, p. 1).

[44] Il-Parlament Ewropew; il-Kumitat għall-Affarijiet Legali, Rapporteur Katalin Lévai, Report on Better Regulation in the EU (Rapport dwar Regolamentazzjoni Aħjar fl-UE) (2007/2095(INI)); A6-0273/2007 finali, 2.7.2007: b’mod partikolari ara n-nota ta’ spjegazzjoni u l-paragrafi 5 sa 15, 21, 26, 30, 42 sa 43; Il-Parlament Ewropew, il-Grupp ta' Ħidma għar-Riforma Parlamentari, Second Interim Report on Legislative Activities and Inter-Institutional Relations (It-Tieni Rapport Interim dwar Attivitajiet Leġiżlattivi u Relazzjonijiet Interistituzzjonali), il- 21 ta’ Mejju 2008, PE 406.309/CPG/GT (Dokument Intern tal-Parlament Ewropew), Parti A, il-paragrafu 1.3, p. 13-14).

[45] Is-Segretarjat Ġenerali tal-Kunsill, Il-Konklużjonijiet tal-Kunsill tal-Kompetittività dwar "Regolamentazzjoni Aħjar", 9663/09 COMPET 264, 13.5.2009; il-paragrafu 13.

[46] Nota mid-Direttur tas-Segretarjat Ġenerali, id-Direttorat Ġenerali C, id-Direttorat I, Reviżjoni tal-Approċċ Komuni Interistituzzjonali għall-VI – Il-qagħda preżenti fit-trattatment tal-VI fil-Kunsill, Brussell, 3.11.2008.

[47] Ftehim interistituzzjonali dwar approċċ komuni għall-VI (14901/05 JUR, adottat fid- 29.11.2005), il-punt 12.

[48] Il-Ftehim Interistituzzjonali dwar Tfassil Aħjar tal-Liġijiet (2003/C 321/01): b’mod partikolari l-punt 30.

[49] Il-Kummissjoni Ewropea, Proposta għal Direttiva tal-Parlament u l-Kunsill dwar servizzi fis-suq intern, COM(2004) 2 finali/3, 5.3.2004.

[50] SEC(2004) 21.

[51] Opinjoni tal-Parlament Ewropew tas- 16 ta’ Frar 2006, Il-Pożizzjoni Komuni tal-Kunsill tal- 24 ta’ Lulju 2006 (ĠU C 270 E, 7.11.2006, p. 1) u l-Pożizzjoni tal-Parlament Ewropew tal- 15 ta’ Novembru 2006, id-Deċiżjoni tal-Kunsill tal- 11 ta’ Diċembru 2006.

[52] UK Better Regulation Executive, IA guidance (L-Eżekuttiv tar-Renju Unit għal Regolamentazzjoni Aħjar, Gwida għall-VI), http://www.berr.gov.uk/files/file44544.pdf

[53] Ftehim bejn il-Bundestag Ġermaniż u l-Gvern Federali dwar koperazzjoni fi kwistjonijiet li jikkonċernaw l-UE fl-implimentazzjoni tas-sezzjoni 6 tal-Att dwar il-Koperazzjoni bejn il-Gvern Federali u l-Bundestag Ġermaniz fi kwistjonijiet li jikkonċernaw l-UE (Vereinbarung zwischen dem Deutschen Bundestag und der Bundesregierung über die Zusammenarbeit in Angelegenheiten der Europäischen Union in Ausführung des § 6 des Gesetzes über die Zusammenarbeit von Bundesregierung und Deutschem Bundestag in Angelegenheiten der Europäischen Union); il-paragrafu 1.5, Bundesgesetzblatt 2006 Parti I Nr. 44 Bonn, it- 30 ta’ Settembru 2006.

[54] Ippjanar u monitoraġġ ta’ attività regolatorja fl-Istati Uniti tal-Amerika: Kull sitt xhur, l-Uffiċċju għall-Informazzjoni u l-Affarijiet Regolatorji (OIRA - Office for Information and Regulatory Affairs) fl-Uffiċċju tal-President għall-Ġestjoni u l-Baġit (OMB - Office for Management and Budget) iħejji "Aġenda u pjan regulatorju"; billi jiġbor informazzjoni dwar attività regolatorja ġejja mill-aġenziji federali kollha u l-impatt gross antiċipat f’termini ta’ spejjeż u/jew benefiċċji. Dan il-pjan jidentifika dawk ir-regoli ta’ implimentazzjoni proposti mill-aġenziji li għalihom għandhom jitwettqu Valutazzjonijiet tal-Impatt. Dan il-pjan jinħareġ fil-pubbliku.

[55] Il-Kummisjoni Ewropea, Komunikazzjoni dwar "Towards a reinforced culture of consultation and dialogue - General principles and minimum standards for consultation of interested parties by the Commission" (Lejn kultura rinfurzata ta' konsultazzjoni u djalogu - Prinċipji ġenerali u standards minimi għall-konsultazzjoni ta' partijiet interessati mill-Kummissjoni), COM(2002) 704 finali.

[56] Council of Australian Governments (Il-Kunsill tal-Gvernijiet Awstraljani): Best Practice Regulation (L-aħjar Prassi ta’ Regolamentazzjoni). A Guide for Ministerial Councils and National Standards Setting Bodies (Gwida għall-Kunsilli Ministerjali u għall-Entitajiet Nazzjonali għat-Twaqqif ta’ Standards), Ottubru 2007.

[57] O´Connor Close, C.; Mancini, D.J.: Comparison of US and European Commission guidelines on Regulatory IA/Analysis (Tqabbil tal-linji gwida tal-Istati Uniti u tal-Kummissjoni Ewropea dwar il-VI/l-Analiżi Regolatorja). Industrial Policy and Economic Reforms Papers No. 3 (Ktiba Nru 3 dwar Politika Industrijali u Riformi Ekonomiċi). April 2007.

[58] United Kingdom Cabinet Office (L-Uffiċċju tal-Kabinett tar-Renju Unit), Better Regulation Executive (L-Eżekuttiv għal Regolamentazzjoni Aħjar), IA Guidance (Gwida għall-VI), Londra, Mejju 2007.

[59] Nota ta’ informazzjoni mill-President lill-Kummissjoni, Enhancing quality support and control for Commission IAs (Titjib fl-appoġġ u l-kontroll tal-kwalità għall-Valutazzjonijiet tal-Impatt tal-Kummissjoni), Il-Bord għall-VI, l- 14 ta’ Novembru 2006.

[60] Ara wkoll il-Qorti Ewropea tal-Awdituri: Rapport Speċjali Nru 9/2007, L-evalwazzjoni tal-programmi qafas tal-UE dwar ir-Riċerka u l-Iżvilupp Teknoloġiku (RTD) - L-approċċ tal-Kummissjoni jista' jittejjeb?; Ir-Rapport Speċjali Nru 7/2008, L-Enerġija Intelliġenti 2003-2006; Ir-Rapport Speċjali Nru 2/2009, Il-Programm tas-Saħħa Pubblika tal-Unjoni Ewropea (2003-07): Mod effettiv biex itejjeb is-saħħa?

[61] Il-Kummissjoni Ewropea, 2005/2006 IA Guidelines (Il-Linji Gwida tal-VI 2005-2006), SEC(2005) 791.

[62] National Audit Office (L-Uffiċċju Nazzjonali tal-Verifika), Delivering High Quality IAs (Twassil ta’ Valutazzjonijiet tal-Impatt ta’ Kwalità Għolja), 30.1.2009, p. 14.

[63] L-Annessi għal-linji gwida tal-VI (SEC(2005) 791), p. 58-59.

[64] Il-Kummissjoni Ewropea, VI għall-Proposta għal Direttiva tal-Kunsill dwar l-implimentazzjoni tal-prinċipju ta’ trattament ugwali bejn il-persuni irrispettivament mir-reliġjon jew it-twemmin, id-diżabilità, l-età jew l-orjentazzjoni sesswali, SEC(2008) 2180, p. 11.

[65] Il-Kummissjoni Ewropea, 2009 IA Guidelines (Il-Linji Gwida tal-VI għall-2009), SEC(2009) 92, p.17.

[66] Il-Kunsill, Is-Segretarjat Ġenerali, Il-Konkl